Moncaut - Wikipedia, entziklopedia askea.\nFrancis MALISANI (2014-2020)\n44° 08′ 30″ N, 0° 29′ 57″ E / 44.141666666667°N,0.49916666666667°E / 44.141666666667; 0.49916666666667Koordenatuak: 44° 08′ 30″ N, 0° 29′ 57″ E / 44.141666666667°N,0.49916666666667°E / 44.141666666667; 0.49916666666667\nSainte-Colombe-en-Bruilhois, Laplume, Montagnac-sur-Auvignon eta Saumont\nMoncaut (frantsesez eta ofizialki: Moncaut) Okzitaniako udalerri bat da. Administratiboki Frantziako Lot-et-Garona departamenduan dago, Akitania Berria eskualdean. 2013an 488 biztanle zituen.\n2007an Moncaut udalerrian erroldatutako biztanleak 488 ziren. Familiak 174 ziren, horien artean 25 pertsona bakarrekoak ziren (7 bakarrik bizi ziren gizonak eta 18 bakarrik bizi ziren emakumeak), 62 seme-alabarik gabeko familiak ziren, 80 seme-alabak dituzten bikoteak ziren eta 7 seme-alabak dituzten guraso-bakarreko familiak ziren.\n2007an 215 etxebizitza zeuden, 180 familiaren etxebizitza nagusia ziren, 25 bigarren erresidentzia ziren eta 10 hutsik zeuden. 213 etxeak ziren eta 2 apartamentuak ziren. 180 etxebizitza nagusietatik 153 bere jabearen bizilekua ziren, 24 alokairuan okupaturik zeuden eta 4 doan lagata zeuden; 3 etxek bi gela zituzten, 14 etxek hiru zituzten, 39 etxek lau zituzten eta 124 etxek bost zituzten. 140 etxek euren parking plaza propioa zuten azpian. 60 etxetan ibilgailu bat zegoen eta 114 etxetan bat baino gehiago zituzten.\nMoncaut udalerriko biztanleria-piramidea 2009an .\n2007an lan egiteko adina zuten pertsonak 300 ziren, horien artean 228 aktiboak ziren eta 72 inaktiboak ziren. 228 pertsona aktiboetatik 216 lanean zeuden (116 gizon eta 100 emakume) eta 12 langabezian zeuden (7 gizon eta 5 emakume). 72 pertsona inaktiboetatik 30 erretiraturik zeuden, 26 ikasten zeuden eta 16 "bestelako inaktibo" gisa sailkaturik zeuden.\n2009an Moncaut udalerrian 198 unitate fiskal zeuden, 539,5 pertsonek osaturik. Pertsona bakoitzeko diru-sarrera fiskalaren mediana urteko 19.168 euro zen.\n2007an zeuden 16 komertzioetatik, 2 bestelako produktu industrialen fabrikazioko enpresak ziren, 4 eraikuntza enpresak ziren, 2 ibilgailuen saltze eta konpontze enpresak ziren, 1 ostalaritza eta jatetxe enpresa zen, 1 higiezinen enpresa zen, 4 zerbitzu enpresak ziren, 1 administrazio publikoko enpresa zen eta 1 «beste zerbitzu jarduera batzuk» multzoan sailkatutako enpresa zen.\n2000. urtean Moncaut udalerrian 15 nekazaritza-ustiategi zeuden, 780 hektarea erabiltzen.\nMontagnac-sur-Auvignon (3,7 km)\nSaumont (3,9 km)\nSainte-Colombe-en-Bruilhois (4,3 km)\nLaplume (4,4 km)\nAubiac (5,0 km)\nNomdieu (5,5 km)\nEstillac (5,7 km)\nBNF: 15261253t (data)


Rock melodikoa egiazkoa eta kutsakorra da\nUEK ::U 10\nJesus Mari Agirretxea “Keu” ondarrutarrak orain dela hamar urte abiarazi zuen Uek proiektua bere baitako kantu instrumentalak, beste taldeetan lekurik ez zutenak, idazteko. Gerora, baina, Uek talde bilakatu zuen eta errepidera atera zuen, gainera. Keu-k ibilbide luzea dauka musikagintzan; horra hor, Hilobi, KTI, Psychophony, Zain, Etsaiak eta Fjord, besteak beste; baina aspaldian ñabarduraz betetako rock melodikoari ekin dio, berak abestuta. Lan honetan azken urteotan zuzeneko kantutegian gehien eskaini dituen piezak batu ditu; eta horiei, beste batzuk gehitu dizkie: Gordetako ilusioak, Gizaki ikusiezinak eta Zure presentzia kantu berri rockero eta itsaskorrak; Michael Jacksonen Beat it eta pieza instrumental eta akustiko bana. Gitarra jotzen zein melodia borobilak sortzen maisua da.\nEgun, ni naiz nire eragina, nire buruan ditudan melodien eta erritmoen bila ibiltzen naiz\nNahiz eta urte ugari daramazun musika jotzen, Uek da zure sorkuntza propioaren emaitza. Hasieratik bukaerara egiten duzu guztia?\nAskatasun osoz idazten ditut abestiak; abestiaren harmonia, melodia eta eskema eramaten ditut lokalera, baina gero hiruron artean janzten ditugu. Oreka bat aurkitu beharra dago eta aberasgarria da musikari bakoitzak bere ukitua ematea.\nHastapenetan oso hard-rockeroa zinen, baina bilakaera bat izan duzu rock melodikorantz. Zer ematen dizu bakoitzak?\nRock melodikoan hobeto moldatzen naiz gauza berriak probatzeko eta ahotsarekin melodiak sartzeko. Momentuz nahiago dut hard-rocka entzutea, baina beste estilo batzuk jotzea. Hala ere, gustatuko litzaidake egunen batean 70eko edo 80ko hamarkadako hard-rock disko bat egitea. Gaztetatik entzun dudan musika da hori.\nHeltzear diren egunak diskoarekin frontman papera hartu zenuen, lehenik eta behin mikrofonoa hartuta. Orain zer balorazio egiten duzu?\nDisko horren aurretik ez nintzen mikrofonoen lagun, nahiz eta barruan beti izan gogoa abesteko. Fjord desegin zenean abestea erabaki nuen, eta oso pozik nago. Gainera, nork esango zidan gitarra akustiko batekin bakarrik abestuko nuela agertokian…\nMichael Jackson hil aurretik haren bertsio bat grabatu zenuen. Zer da berataz gehien gustuko duzuna?\nJacksonen abesti askok indar eta energia handia dute. 2008an Beat it errepertorioan sartzea erabaki nuen. Uek-ekin oso bertsio gutxi izan ditugu: lehenengoa Fugaziren Merchandise izan zen.\nZelakoa da bila joaten zaren kantu hori?\nNik buruan daramadan talde imaginario baten abestiak entzun nahi izaten ditut. Orain dela 21 urte hasi nintzenean, eraginak argiagoak ziren. Baina gaur egun ni naiz nire eragina, nire buruan daramatzadan melodien eta erritmoen bila ibiltzen naiz; nire buruaren bertsio onena ateratzen saiatzen naiz.\nKoronabirusa 9: sukarra adierazle\nTxina zaharreko ipuinak III


Lehen Hezkuntza 5.mailako ikasleek Euskara, Ingurunea eta Plastikako ikasgaietan prestatutako lanak ikusgai jarri dituzte beraien ikasgeletan. Aurtengo ezohiko egoera dela eta, ezin izan dituzte bixitariak euren geletara gonbidatu baina, argazki bilduma honen bitartez egindako lan hori aurkeztu nahi izan dute.\nEuskara eta Plastika arloan “Artelanen erakusketa” egin zuten. Ikasgela, arte-galeria bilakatuz, egindako collagea, puntillismo marrazkia, mandala… ezberdinak, hormetan jarri zituzten ikusgai. Marrazkiekin batera, artistek egiten duten moduan, arte-katalogo bat ere sortu zuten euren biografiak, artelan horien deskribapenak edota jarraibideak azalduz.\nEra berean, Ingurunea arloan, gure eskualdeko ekosistema bat irudikatuz “Maketa” bat sortu dituzte. Proiektu honen helburu nagusia, naturarekiko jokabide zuzenez ohartzea, ohitura kaltegarriak ekiditea edota gure inguruan ditugun ekosistema ezberdinak ezagutzea izan zen.\nHAUR HEZKUNTZAKO IRTEERAK →


EAJ: "Onartezina da profil faltsua sortzea Ander Añibarro alkatea sare sozialetan barregarri uzteko" - Laudio - Aiaraldea.eus\nEAJ: "Onartezina da profil faltsua sortzea Ander Añibarro alkatea sare sozialetan barregarri uzteko"\nIzar Mendiguren Cosgaya 2020-09-07 17:30\nAnder Añibarro Fake da kontuaren izena. / Twitter\nEskualdeko EAJk oharra atera du salatzeko Ander Añibarro alkatearen profil faltsuaren sorrera eta erabilera.\n"Profil faltsua sortu da sare sozialetan Ander Añibarro alkatea barregarri uzteko, eta beraz, errespeturik ez izateko, tokiko erregidorea umiliatzea bilatzen duten argitalpenekin".\nAiarako jeltzaleek prentsa ohar bidez salatu dute sare sozialetako "fakea".\n"Desadostasun politikoa, kritika eraikitzailea eta lehia beti ondo hartzen dira demokrazian, baina errespetutik egiten denean. Horregatik, pertsona baten nortasuna ordezkatzea onartezina da, eta gaitzespen posible guztia merezi du", azpimarratu dute oharrean.\nErantsi dutenez, politikan ez du denak balio: "Beste pertsona baten izenarekin sare sozialetan profil faltsu bat sortzea, kasu honetan Ander Añibarro Laudioko alkatearena, berari iseka egin eta umiliatzeko asmoz, oso gustu txarreko keinua da. Gainera, deigarria da Laudioko Udaleko oposizioko talde nagusiak, EH-BILDUk, Añibarro alkatearen "fake" profila Twitterren duen kontuan jarraitzea".\nEAJk horrelako ekintzak eta jarrerak gaitzetsi ditu, eta udalean ordezkaritza duten alderdi guztiei dei egin diete herriaren hobekuntzan eta garapenean modu eraikitzailean lan egiteko, "izan ere, bada gobernatzeko beste modu bat, egiteko beste modu bat, eta izen ona kentzeko, umiliatzeko eta kalumniatzeko kanpaina zikinak alde batera utzita".


ikasbil.eus: Aldizkari Digitala: Molukak: Elkano, Urdaneta eta Xabierko Frantziskoren uharteak\nIndonesia herrialdeak 17.500 uharte ditu. Gutxi-asko mila uhartetan bizi da jendea: 245 milioi lagun. Beraz, munduko laugarren herrialderik jendetsuena da. Islama denez Indonesiako gehienen erlijioa, herri hau da musulman gehien duena. Hinduak, kristauak eta budistak gutxi dira.\nNonahi daude meskitak.\nHainbat uharte-multzo badira Indonesian, Molukak esate baterako. Egun ez da uharte-multzo esanguratsua, ez jendetza aldetik ez baliabide ekonomiko aldetik ere. Bestelakoak ziren kontuak orain 500 urte, bertan bazegoelako beste inon ez zegoen espezie bat: iltzea.\nEspezieak ez dira ezinbestekoak gaur egun. Janariari bere ukitu berezia emateko erabil daitezke, baina gaur egun askok iltzea zer den ere ez daki. Garai haietan, ordea, hozkailurik ez zen, eta, beraz, haragia luzeago kontserbatzeko –eta hondatzen hasten bazen usain txarra disimulatzeko– era bakarra espezieak erabiltzea zen. Hortaz, iltzez betetako itsasontzi batek dirutza balio zuen.\nIltzea oso espezie estimatua zen garai batean.\nEspainiako koroak 1519an bidaia antolatu zuen Molukak uhartetara, Magallanesko Fernando buru zutela, baina Filipinetan, hil zutenean, euskal marinel bat jarri zen buru, Juan Sebastian Elkano. Uharte horietatik Tidore izenekoa izan zen zapaldu zuten lehena, eta Victoria itsasontziko sotoa iltzez bete zuten. Itzultzean iltzea saldu, eta nahikoa diru lortu zuten bidaia bera eta bizirik gelditutako 18 marinelen soldatak ordaintzeko.\nElkano eta beste marinelak Espainiara heldu ziren, ordura arte inoiz erabili gabeko itsasbideetan barrena. Horrela eman zioten munduari lehen itzulia. Abentura ikaragarria izan zen hura, irrati, GPS eta antzekorik gabe. Are, Lurraren tamaina zehatza ere ez zekiten. Getarian itzulera hau ospatzen dute lau urtez behin, Sanlúcar de Barramedara nola heldu ziren 1522an munduari lehen itzulia emanda, getariar ospetsua buru zutela.\nTernatetik ikusita, Tidore eta Maitara uharteak.\nElkano errespetatzen hasi ziren marinel gisara, entzutetsu izaten hasi zen. Gutxira, 1525ean, Molukak uharteetara beste espedizio bat antolatu zuen Espainiako koroak. Elkano zen orduan ere kapitain, eta abentura-gose ziren gazte askok agudo eman zuten joateko izena, tartean ikasteko grina handia zeukan Andres Urdaneta ordiziar mutiko bizkorrak.\nElkanoren espedizioak Amerikatik aurrera egin, eta Ozeano Barea zeharkatu zuen. Itsasoaren erdian hil zen Elkano, eskorbutoak jota. Espedizioko gainerakoak Tidore uhartera iritsi ziren, eta, bertan 11 urte pasatu eta gero, aurreko espedizioko arazo berdina zeukaten: ez zekiten Amerikara itzultzeko zein haize-laster harrapatu behar zuten. Beraz, aurrera egin, Indiako Ozeanoa zeharkatu eta munduari bira egin zioten berriro.\nUrdanetak asko ikasi zuen espedizio horretan. Handik 30 urtera Manilatik Acapulcora, Filipinetatik Mexikora, alegia, iritsi zen espedizioa gidatu zuen. Ordura arte inork ez zuen Ozeano Barea sartaldetik sortaldera igaro.\nTernate eta Tidore lotzen dituen txalupa.\nTidore eta Ternate uharteak elkarren alboan daude, eta oso paraje politak dira. Sumendi bana nabarmentzen da uharte hauetan, Kiematubu Tidoren eta Gamalama Ternaten. Izan ere, sumendiek sortu zituzten bi uharteak. Bitxia da, baina bi sumendiek garaiera berdintsua dute, 1.700 metro-edo. Bietan aldapan gora azaltzen dira iltze-soroak, edo kaneladunak, edo banilla, edo intxaur muskatua dutenak. Ikusmira ezin ederragoa eskaintzen dute sumendietako gailurrek. Inguruetako uharteak sakabanaturik ikusten dira, urdin kolorearen gama guztiak hartzen dituen itsasoaren gainean.\nKanela lehortzen Tidoreko herrixka batean.\nTernate zalapartatsua da. Sinestezina badirudi ere, 200.000 lagun bizi dira bertan. Meskita ugari daude, eta otoitz-orduetan muezzinei deia egiten entzuten zaie. Indonesia guztian bezalaxe, Ternaten musulmanak dira gehienak, baina Moluketatik hegoaldera, Ambon uhartean-eta, erdiak kristauak dira. Ambonen bizi izan zen Xabierko Frantzisko santu nafarra 1546an, eta Ternaten ere ibili zen.\nOso futbolzaleak dira Ternaten, Ingalaterrako eta Espainiako ligen jarraitzaile sutsuak. Erreala ezagutzen dute, Asiako beste toki batzuetan bezala “El Sociedad” esaten diote, eta Bilboko Athletika ere ezaguna dute, nahiz eta batzuetan “Bilbao” eranstea komeni den, Madrilekoarekin ez nahasteko.\nTernateko garraiobiderik ohikoena motoa da.\nTidore lasaiagoa da, askoz ere. Ternateko kaleak motorrez beteta daude, Tidorekoak ez bezala. Azoka ere isila da hemen. Bertan iltze-kiloa lauzpabost euroan eros daiteke. Ez dago jada urrearen prezioan, Elkanoren eta Urdanetaren sasoian bezala. Besteak beste, bi euskaldun hauek izan ziren Hegoaldeko Itsaso zoragarri haiek ikusi zituzten lehenengo europarrak.\nHawaii, olatu eta sumendien artean


Gure lagun eskoziarra - Deia\nGure lagun eskoziarra\nxabier euzkitze 09.02.2020 | 00:39\neZ naiz ongi oroitzen nola jakin nuen Dylanen berri, baina bere historiak hasieratik harrapatu ninduen. Eskozia hego-ekialdean sortu zen, Oban izeneko herri txiki-ertain batean, Glasgow hiriburutik pare bat ordura. Duela lau bat urte familia Nafarroa Beherera etorri zen oporralditxo bat igarotzera, eta egonaldi hartan beste hainbatentzat oharkabean pasatzen den zerbaitetaz jabetu zen: hemen badela bidaia-agentzietan aipatzen ez duten herri bat, Europako hizkuntzarik zaharrenaren jabe dena. Dylanen jakin-mina ez zen mugatu bertakoren bati azaleko bizpahiru itaun egin eta "thank you" euskaraz nola esaten den galdegitera. Euskal Herriak arras xarmatu zuen, eta geroztik hona begira bizi da.\nSare sozialen bidez Dylanekin harremanetan jarri nintzenez geroztik elkar ezagutzeko aukeraren zain egon gara, eta atzo Zarautzen hamaiketako bat egin genuen gure seme Anerrek eta hirurok. Aita-semeak guztiz loriatu ginen eskoziar gaztearen xalotasunaz, jakin-minaz, euskara-mailaz. Euskaraz ez du ongi hitz egiten, bikain baizik. Hitanoa lan-tzen ari da, zuberera eta bizkaiera ere bai?eta eguraldiari buruzko hiztegiaz ikerketa bat egiteko asmotan da Euskal Herriko lau gunetan.\nGauza ederra da jakin-mina, jakin-tzaren oinarria. Bitxi da, eta miresgarri, eskoziar mutiko bat gure hizkuntza ikasi eta ikertzeko irrikaz sumatzea. Eta bitxi da, eta etsigarri, hemengo hainbat jendek zein jakin-min, interes eta begirune gutxi erakusten duen egiaztatzea. Mundiala haiz, Dylan.


Iman baten oszilazioak luzetara\nKorronte zuzen batek\nEspira batek jasandako\nindarra eta momentua\nIman baten oszilazio harmonikoak\nIman baten higidura oszilakorra\nIman bat bobina zirkular baten ardatzaren norabidean kokatzen denean, eta bobina I intentsitatedun korronte elektrikoa eroaten ari bada, imanak oszilazioak burutzen ditu. Hemen imanaren oszilazio txikiak aztertuko dira.\nAnalisia sinpletzeko bobinaren lodiera oso txikia hartuko dugu, N espira-kopurua, denak R erradiodunak eta gainezarrita.\nImanaren oszilazio harmonikoak\nLehen hurbilketa batean imanaren luzera finitua ez da kontutan hartuko.\nDemagun bobina estu bat, N espiraduna, denak R erradiodunak. Bobinak sortutako eremua bere ardatzeko P puntu batean, bobinaren zentrotik x distantziara, honelakoa da:\nDemagun iman bat P puntu horretan kokatzen dugula, bere momentu magnetikoa m dela eta B bektorearen paraleloa dela:\nImanaren energia potentziala hau da:\nOszilazioa bobinaren zentroaren inguruan gertatzen bada (x<<R) orduan imanaren higidura harmoniko erakoa izango da:\nEp(x) -en seriezko garapena idazten bada, x=0 posizioaren inguruan\nLehen batugaiak ez du eraginik imanaren higiduran, konstantea delako, eta energia potentzialaren jatorria ezartzerakoan gehitzen den konstantearen balioa geuk aukeratu dezakegulako.\nBigarren batugaiak osziladore harmoniko baten energia potentziala-ren itxura dauka. M masadun partikula batek higidura harmoniko sinplea (H.H.S) burutzen badu, w maiztasun angeluarraz, bere energia potentziala honela idatz daiteke:\nSeriezko garapenean x2 baino ordena handiagoko batugaiak arbuiatzen baditugu, maiztasun angeluarra kalkula dezakegu:\nH.H.S. baten ekuazioa honela idazten da:\nHasierako aldiunean partikula x=A posizioan kokatzen baldin bada pausagunean, v=0. Higiduraren ekuazioa honakoa izango da:\nImanaren higidura oszilakorra\nBigarren hurbilketa bat egingo dugu imanaren L luzera ere kontutan hartuz, baina gainontzeko dimentsioak arbuiatuko ditugu (altuera eta zabalera imanaren forma paralelepipedoa bada, eta erradioa zilindroa bada), eta imanaren sekzio transbertsalean barrena eremu magnetikoa uniformetzat hartuko dugu.\nOszilazioen anplitudea txikia ez bada bobinaren R erradioarekin konparatuta (aurreko atalean suposatu dugun bezala) imanaren higidura ez da harmoniko sinplea izango.\nImana dipolo-distribuzio jarrai bat dela suposatuko dugu (irudian ilunez adierazita) eta dipoloen momentu dipolar magnetikoa: dm=(m/L)ds.\nKalkula dezagun distribuzio jarrai honen energia, bobinak sorturiko eremu magnetikoaren eraginpean dagoenean: bobina estua da N espira ditu, R erradiodunak denak eta I intentsitate elektrikoa eroaten ari da.\nHemen B(x+s) hauxe da: bobinak x+s posizioan sorturiko eremu magnetikoa, dm dipolo magnetiko puntualaren posizioan, alegia. Irudian erakusten den bezala:\ns : imanaren erdia eta dm dipolo puntualaren arteko distantzia da.\nx : imanaren erdia eta bobinaren zentroaren arteko distantzia.\nImanaren energia potentzial totala honakoa izango da:\nEnergia potentziala ezagututa, eremu magnetikoak imanari egindako indarra kalkula dezakegu:\nIndarra ezagututa, F(x), eta imanaren masa, M, higiduraren ekuazioa honela idatz daiteke:\nOndorengo programa interaktiboak higidura-ekuazio hauxe numerikoki ebazten du Runge-Kutta metodoa erabiliz.\nDatu hauek idatzi behar dira:\nImanaren momentu magnetikoa, m, dagokion laukitxoan, A·m2 unitateetan.\nImanaren luzera laukitxoan, zentimetrotan.\nImanaren masa finkoa da eta programak M=250 g ezarrita dauka.\nBobinako espiraren erradioa zentimetrotan ere bai.\nIntentsitatea kontrolean idatz ezazu bobinaren espiretatik zirkulatzen ari den korrontearen intentsitatea, Amperetan.\nEspira kopurua finkoa da eta programak N=150 ezarrita dauka.\nImanaren hasierako posizioa, zentimetrotan; hasierako abiadura nulua da.\nApplet-aren ezkerraldean imanaren mugimendua adierazten da bobinaren ardatzean zehar.\nEskuinaldean, imanaren energia potentziala adierazten da Ep(x) kolore urdinez marraztuta. Marra zuzen eta horizontal beltzak energia totala adierazten du, eta bien arteko kenketa, totala ken potentziala, energia zinetikoa da eta marra bertikal gorriaz adierazten da. Grafikoan gezi gorri batez imanak jasandako indarra adierazten da F(x). Indarra nulua da energia potentzialaren kurbaren minimoan, positiboa da x<0 denean (malda negatiboa da) eta negatiboa da x>0 denean (malda positiboa delako).\nAdibide hau oszilazio ez-harmonikoa da, baina higidura harmoniko sinpletik (HHS-tik) hurbil egon daiteke oszilazioaren anplitudea txikia denean, hau da, energia potentzialaren minimoaren inguruetan.\nEspiraren erradioa R=50 cm =0.5 m\nBobinako korronte elektrikoaren intentsitatea I=2 A\nImanaren luzera L=2 cm=0.02 m\nImanaren momentu magnetikoa m=3.5 A·m2\nImanaren masa M=250 g=0.25 kg\nImanaren hasierako posizioa A=10 cm.\nImanak oszilazio harmonikoak burutzen baditu bere frekuentzia angeluarra eta periodoa hau da:\nGeldi/Jarraitu eta Pausoka botoiak erabilita zenbait oszilazio zenbatu eta P periodoa kalkula dezakegu, eta hortik w frekuentzia angeluarra. Gero higidura harmoniko sinplearen balioekin konpara ditzakegu aurreko formulen emaitza ikusita.\nAdibidean emandako datuak erabiltzen baditugu, konproba daiteke energia potentzialaren kurba Ep(x) parabola batetik oso hurbil dagoela, imanaren L luzera txikia delako, eta A anplitudea bobinaren R erradioa baino askoz txikiagoa delako.\nBisquert J. Hurtado E., Mafé S., Pina J. Oscillations of a dipole in a magnetic field: An experiment. Am. J. Phys. 58 (9) September 1990, pp. 838-843.


Albisteak | Irurako Ikastola\nTRASGENERO IKUSGARRITASUNAREN NAZIOARTEKO EGUNA\nOstegunean, martxoaren 31ean, TRANSGENERO IKUSGARRITASUNAREN NAZIOARTEKO EGUNA ospatu genuen Ikastolan.\nLH ikasleak Eureka Zientzia Museoan\nLHko ikasle talde batzuk Eureka Zientzia museoan izan dira azken aste hauetan.\nMuseoa ikusteaz gain, jarduera ezberdinak egiteko aukera izan zuten.\nArgazkiak gelako blogean dituzue ikusgai.\nAstelehena ere fruta eguna\nMartxoaren 14an, hasiera eman genion "astelehenak ERE fruta eguna" eta "hamaiketako garaian plastiko gutxiago" helburu duten kanpainari.\nPailazoen 2.saiorako sarrerak salgai dagoeneko\nIrurako Ikastolak antolatu duen Pirritx, Porrotx eta Marimototxen ikuskizuna bete ostean, eguerdian bigarren saio bat eskaintzea erabaki da.\nIhauteri jaialdiaren prestaketak\nIhauteriak bertan ditugu eta gure ikasleak prestaketetan burubelarri dabiltza. Atzo izan zen, entsaio orokorra. Urduritasunak nabari ziren.\nHEZKUNTZA AKORDIOA. IKASTOLEN IRAKURKETA\nEAEko Hezkuntza-sistemari buruzko hitzarmenaren oinarriak jasoko dituen lehen zirriborroa aurkeztu zuten, asteartean, otsailak 8, Eusko Legebiltzarrean. Hezkuntza lantaldeko presidenteak prestatu du txostena, alorreko ehun bat aditurekin eta eragilerekin elkarrizketak egin eta horien ekarpenak jaso ondoren. Ikastolen Elkartetik ere egin eta aurkeztu genituen ekarpenak, Eusko Legebiltzarrean. Segidan, asteartean argitaratutako dokumentu hori baloratuko dugu.\nEskola Agenda 2030eko Herri Diagnosia\nGarapen Iraunkorreko 15. Helburua lantzeko, Lehen Hezkuntzako ikasle eta irakasleak basora irten dira.\nZorionak Joseba Larrauri!\nJoseba Larrauri irurarrak urrea lortu zuen, 200 metroetan 21,53 segundorekin pasa den asteburuko Euskadiko Txapelketan.\nArtzain eta artzain-andre jantziak soinean jarri eta makilen laguntzaz arratsaldea girotu genuen. Kopla berriak eta urteroko abestiak gogoratzeko tartea izan genuen. Amaitzeko txokolatezko ogitartekoak banatu ziren.\nKOMUNIKAZIO EZ BOTITZAREN FORMAKUNTZA GURASOENTZAT\nAurtengoan hiru saio izango dira, otsailaren 22an, martxoaren 29an eta apirilaren 26an, 15:00etatik 16:30era, Anoetako Herri Ikastolako musika gelan.\nIzen emateko mezua bidali da.\nSahararako bilketa arrakastatsua!!\nAste honetan zehar, Irurako Ikastolkao sarrera nagusian Saharara bidaltzeko bilketa burutu dugu. Ikasle eta gurasoen joan-etorriak ugariak izan dira eta partehartzea handia izan da. Ikasleek geletan egindako solasaldi eta familien inplikazioari esker sarrera produktuz betetzea lortu dugu. ZORIONAK DENOI eta MILA ESKER!!\nSahararako janari eta produktu bilketa\nTolosaldea Sahararekin Elkarteak antolatu duen proiektu honetan parte hartuko dugu. Zuen parte hartzea ezinbestekoa da bilketa arrakastatsua izateko!!!


Van Morrisonek Sondikan joko du BBK Music Legends Festival-ean - Sondika - Aikor.eus\nVan Morrisonek Sondikan joko du BBK Music Legends Festival-ean\nAikor aldizkaria 2016-12-13 10:27\nBelfasteko Lehoia 2017ko ekainaren 2 eta 3an egingo den Sondikako BBK Music Legends Festivaleko bigarren edizioko kartel burua izango da, Olako BBK zentroan. Baieztatu egin dute. Ekitaldia Dekker Events-ek antolatu du bigarren aldiz. Antolatzaileen hitzetan: “Jaialdiak toki garrantzitsua betetzen du Euskal Herriko musika eskaintzan, balio kulturalen kode berriak bilatzen eta musika adin guztietako pertsonei hurbiltzen”.\nBigarren edizio honetan berrikuntzak izango dira: martxoan metroko 3. linea inauguratu eta, Bilborekiko konexioa arindu egingo da. Alde zaharretik (San Nikolas) Olako geltokira zazpi minutu baino ez dira egongo, trenez. Espero da 2017ko bigarren edizioak aurrekoa baino jendetsuagoa izatea, pasa den ekainean 500 ikusle egon zirelako ostiralean (Elliot Murphy, Los Lobos) eta 2.000 larunbatean (Jethro Tull, Graham Nash). Jaialdia BBK Music Legends zikloan jaio zen, eta 2011tik gaur egun arte Booker T. Jones, Manfred Mann’s Earth Band, John Mayall, Jonny Winter, Marianne Faitfull, Rickie Lee Jones, Leon Russel… bezalako artistak igaro dira, eta pasa den urteko BBK Music Legends Festivalean Jethro Tull, Graham Nash, Elliot Murphy & Band, David Lindley eta Nina Hagen Band izan ziren, besteak beste. Van Morrisonen bigarren kontzertua izango da Estatu mailan, lehena 2017ko Primavera Sound Festivalen egingo du eta.\nSei Grammy irabazi ditu Van The Manek, Them-eko taldekide ohiak. Azken talde honekin Gloria abesti arrakastatsua konposatu zuen. Azken lana Keep Me Singing da eta 60. hamarkadan zuen folk-soul-jazz-rythm & Blues estiloa mantentzen du. George Ivan Morrison Belfasten jaio zen (Ipar Irlanda) 1945eko abuztuaren 31n. Txorierrin egingo den jaialdiaren bi eguneko sarrerek 80 euro balioko dute urtarrilaren 6ra arte, prezio ‘onargarria’ kontuan izanda 2015ean Euskalduna jauregian egindako kontzertuaren prezioa 75 eurotik 310era bitartekoak izan zirela.


Azken segundotan izan du aukera Ford Mugarrik, baina ezin garaipena lortu - Arrasate - Goiena.eus\nAzken segundotan izan du aukera Ford Mugarrik, baina ezin garaipena lortu\nLarraitz Zeberio Lekuona 2016-01-31 16:45\nFord Mugarriko jokalaria jaurtiketa egiteko defentsa lerroa gainditu nahian.\nBerdinketarekin konformatu behar izan dute Patxi Gartziaren mutilek. Markagailuak, amaieran, 23-23 jasotzen zuen. Gakoa, entrenatzailearen esanetan, bigarren zatiko egozpenak edo kanporatzeak izan dira.\n"Partidu zaila izan da", esan du Ford Mugarriko entrenatzaile Patxi Gartziak norgehiagoka amaitu ostean. Arrasatearrek Txikipolit ZKE taldea izan zuten zapatuan aurrez aurre Iturripen, eta berdinketarekin amaitu zen norgehiagoka. Lidergoa egonkortzea zen etxekoen erronka eta taulako postu gorenean jarraitzen badute ere ez dute bigarren taldearekiko aldea handitzea lortu. Basaurik irabazi egin du asteburuko partidua eta puntu bakarrera dago orain. Izarraitz Aloña Mendik ere ez du hutsik egin, eta hirugarren postuan da Arrasatearrek baino hiru puntu gutxiagorekin.\nPatxi Gartziaren esanetan Zarautzeko taldeak ondo defendatu du eta etxekoei zaila egin zaie euren jokoa egitea, batez ere hegaletatik. Atsedenean 13-14 jasotzen zuen markagailuak. "Bigarren zatian egozpenetan egon da gakoa", azaldu du entrenatzaileak. "Zazpi egozpen edo kanporatze izan ditugu. Horrek esan gura du jokalari bat gutxiagorekin jokatu ditugula hamabi bat minutu. Asko sufritu dugu".\nZailtasunak zailtasun aukerak sortzen asmatu dute Arrasatekoek, nahiz eta ate aurrean asmatu ez. "Aukerak izan ditugu, baina kale egin dugu. Azkena, esaterako, partidua amaitzeko zazpi segundoren faltan... Baina gelditu egin du atezainak! Zortea, gaur, ez da gure alde egon!".\nFord Mugarrik Ereintza aurka jokatuko du hurrengo aste bukaeran eta Izarraitz Aloña Mendiren aurkako derbia izango du otsailaren 13ko asteburuan. Txapelketa, duda barik, interesgarri dago.


Jarraitu Espainiako ekitaldiak British Councilen inguruko informazioa British Council Erresuma Batuan erregistratuta dagoen fundazioa da eta 1934. urtean sortu zen. Bere xedea Britain Handiko eta beste herrialdeetako hiritarrentzat nazioareteko aukerak sortzea da eta, era berean, harreman kulturalak deitzen diegun erlazioen bidez hauen arteko konfidantza ere eraiki nahi dugu. 100 herrialde baino gehiagotan egoitzak ditu eta beste hainbat herrialdeetan ere aktiboki lan egiten du. Deskargatu gure aldizkaria eta Espainian burutzen ditugun jarduera agendaren berri izan. Espainian, gure erakundeak 1940an hasi zuen bere ibilbidea eta, harrezkero, jarduera programa garrantzitsu bat garatu du, honen xedea, munduko beste herrialdeetan bezala, hezkuntza eta kultur harremanak sustatzea izan delarik.\nBritish Councilek, guztira, 17 zentro ditu Bartzelona, Bilbao, Madril, Palma, Segovia eta Valentzian barreiatuta. Era berean, eskola propioa ere badugu, Madrilgo British Council School non, 3 eta 18 urte bitarteko 2000 ikasle inguruk programa eleanitz eta bikulturalean oinarritutako hezkuntza jasotzen duen. Ikasle hauek guztiek bere trebakuntza ibilbidea nazio zein nazioarteko unibertsitaterik hoberenetan jarrai dezatela bilatzen dugu. British Council School maila globalean aintzatetsia den hezkuntza zentroa da bere sektorean liderra delako eta britaniar eta espainiar trebakuntzarako zentro bikaina eta berritzailea delako.\nJende askok First edo Advanced bezalako Cambridgeko tituluekin erlazionatzen gaitu eta hauek gure lanaren ardatz nagusienetako bat osatzen badute ere, ez dira eskaintzen ditugun bakarrak. Adibidez, IELTS (International English Language Testing System) dugu gazte zein helduentzako dugun eskaerarik zirraragarrietako bat eta gure egoitzetan zein kanpoko beste egoitzetan burutzen dugu. Orain arte azaldutako guztiari, gizarte, zientzia, hezkuntza eta arte esparruetan British Councilek garatzen edo laguntzen duen hainbat jarduera gehitu behar zaio. Irakasle elkarteekin ere lan egiten dugu (Teachers Associations) Espainia osoan zehar trebakuntza jarduerak lagunduz eta bere kideei baliabide didaktikoen lorpena erraztuz. Ingeles irakasleentzako urtero antolatzen ditugun hitzaldiak irailaren amaieran ospatzen ohi dira eta, bataz beste, 700 irakasle inguru biltzea lortzen dugu.\nArteetan, bideratzaile eta bitartekari lanak betetzen ditugu. Espainian dugun Arte taldeak erakunde publiko eta kultur erakunde desberdinekin harremanak garatzen ditu. Honen guztiaren helburua, Britain Handian den sormen esparruko onena kalitate handiko jarduera artistiko berritzaileen bidez ezagutaraztea da. EUNICen bidez, europar erakunde kulturalekin modu eraginkorrean lan egiteko gai gara.\nBritish Councilek Komunikazio eta Humanitateen 2005eko Asturiasko Printzea Sariarekin golardatua izan zen.


IPv4 helbide bat ezartzea\nBi metodo daude IPv4 helbide bat ezartzeko: DHCP erabiliz automatikoki esleitzea edo eskuz sartzea. Hautatu bietako bat zure ingurunearen arabera. Egin konexio-proba bat beharrezkoa izanez gero.\nIPv4 helbide baten konexio-proba egitea\nSakatu <Hobespenak> <Sarea> <TCP/IP ezarpenak> <IPv4 ezarpenak>.\nSakatu <Erabili IPv4> <Bai> <Ados> IPv4 ezarpenak gaitzeko.\nSakatu <IP helbideen ezarpenak> eta ezarri IP helbide bat.\nEsleipen automatikoa edo eskuzko esleipena ezar ditzakezu aldi berean. Biak ezartzen badituzu eta <Release Address Last Acquired from DHCP Server When Address Cannot Be Acquired> <Ez>-rako ezartzen baduzu, eskuz sartutako IP helbidea erabiliko da IP helbidearen berreskuratze-automatikoak huts egiten badu.\nEsleipen automatikoa DHCP erabiliz\nSakatu <DHCP> edo <IP auto.>. Hautatu horietako bat zure sare-ingurunearen arabera. <DHCP> eta <IP auto.> hautatzen badituzu, DHCP bidezko esleipen automatikoak lehentasuna hartzen du.\n<IP auto.> sakatzen baduzu, eskuragai dagoen IP helbidea automatikoki bilatzen da sarean (LAN) eta elementu bakoitzerako balorea esleitzen da. Funtzio honek IP helbidea esleitzen du DHCP zerbitzaria erabili gabe. Hala ere, routerraren irismenetik kanpoko komunikazioa ez dago eskuragai.\n<DHCP> eta <IP auto.> erabil ezin daitezkeen ingurune batean, bietako baten bat hautatu bada, alferreko komunikazioa gertatzen da, makina sarean zerbitzurik ote dagoen egiaztatzen saiatzen baita.\nBerretsi <DHCP> eta <IP auto.> baliogabetuta daudela.\nBietako baten bat hautatuta badago, sakatu baliogabetzeko botoia.\nSartu IP helbidea, azpisarearen maskara eta atebidearen helbidea.\nSakatu bakoitzari dagokion botoia eta sartu balioak.\nMakina behar bezala konektatuta dagoenean, Urruneko EIaren saioa hasteko pantaila ordenagailuan bistara daiteke (Urruneko EIa abiaraztea). Konexio-proba bat egin dezakezu makinako kontrol-panela erabiliz.\n(Ezarp./Gorde) <Hobespenak> <Sarea> <TCP/IP ezarpenak> <IPv4 ezarpenak> <PING komandoa> Sartu erabiltzen den beste gailuren baten helbidea <Hasi>\nMakina behar bezala konektatuta dagoenean, <Ostalariaren erantzuna.> mezua bistaratuko da.\n> Konfiguratzea > Sare-ingurunea konfiguratzea > IP helbide bat ezartzea > IPv4 helbide bat ezartzea


Zer da doktoregoa? - Mondragon Unibertsitatea\nZer da doktoregoa?/\nZar da Doktotegoa?\nDoktoretza aldiaren helburua doktoregaiak ikerketa proiektu bat garatzea da, amaieran doktoretza tesi bat egiteko. Proiektua doktoretza programari lotutako ikerketa taldeetako bateko doktore batek gidatuta egingo da. Tesiak beste erakunde bateko zuzendari bat ere eduki dezake.\nProgramak ikerketa egiteko beharrezkoak izan daitezkeen zerbitzu eta azpiegiturak jartzen ditu doktoretzako ikasle guztien eskura.\nProzesua doktoregaia doktoretza programa honetan matrikulatzen denean hasten da, eta hiru urteko iraupena dauka, prozesua denbora osoko dedikazioan egiten bada (beste bi urte gehiago ere luzatu daiteke, ezohiko moduan), eta bost urtekoa, prozesua denbora partzialean egiten bada (beste hiru urte gehiago ere luzatu daiteke, ezohiko moduan).\nDoktoregaia urtero matrikulatu beharko da doktoretza programan. Prozesuaren hasieran tutore bat esleituko zaio, prozesuan gidatu eta jarraipena egiten lagunduko diona. Programak doktoregaiari zuzendari bat edo batzuk esleituko dizkio, gehienez ere hiru hilabeteko epean.\nDoktoregaiak urteko Ikerketa Plan bat egingo du, tutorearen eta zuzendariaren laguntzaz, eta bertan ikerketa lana osorik garatzeko plangintza estrategikoa eta ikasturtean egingo diren ikerketa eta prestakuntza jarduerak zehazten dituen urteko plangintza sartuko du. Era berean, tutorearen eta zuzendariaren laguntzaz, Jardueren Dokumentu Pertsonalizatua (JDP) prestatzen joango da, doktoregaiak ikasturte bakoitzean garatzen dituen jarduera guztiak jasoko dituena, agiri bidez justifikatuta. Dokumentu hori modu kualitatiboan ebaluatuko da, doktoretza tesia defendatzen den unean.\nNazioarteko Doktorearen aipamena eskuratu nahi izanez gero, doktoregaiak gutxienez hiru hilabete eman beharko ditu goi mailako heziketa zentro batean edo ikerketa zentro batean, Espainiatik kanpo. Bere tesia defendatzeko, kontuan hartu beharko du horren gainean doktoretza programa honek arautzen duena.\nBehin tesia bukatuta eta dagozkion izapideak bukatu eta gero, doktoregaiak bere tesiaren defentsa publikoa egingo du esleituko zaion epaimahaiaren aurrean eta programa honen araudiaren arabera.\nDoktoretza Programaren koordinatzailea\nDoktoretza programako batzorde akademikoa (DPBA):\nDoktoretza Programaren arduraduna\nMasterretako ordezkariak diren 2 doktore (Departamentu bakoitzeko bat)\nIkerketa lerroetako ordezkariak diren 2 doktore (Departamentu bakoitzeko bat)\n4 doktore (departamentu bakoitzeko bi), tesiak zuzentzen esperientzia dutenak\nZerbitzu Akademikoen ordezkari 1\nPertsonen Administrazioko ordezkari 1\nMekanika eta Industria Ekoizpeneko Departamentuko koordinatzailea\nElektronika eta Informatikako Departamentuko koordinatzailea


Irurtzungo festak iragarriko dituen irudiaren bila - Irurtzun - Guaixe.eus\nIrurtzungo festak iragarriko dituen irudiaren bila\nGuaixe 2019-05-07 09:07\nErraldoiak 2018ko Irurtzungo festen hasieran. ARTXIBOA\nIrurtzungo udalak uztaileko festetako XXIX. Herri kartel lehiaketa martxan jarri du\nIrurtzungo festak uztailaren 17tik 21era ospatuko dira, eta dagoeneko prestakizunekin hasi dira. Hortaz, festak iragarriko dituen kartela aukeratzeko prozesua martxan jarri dute. Irurutzundarrek maiatzaren 31ra arte aukera dute proposamenak aurkezteko.\nKartel lehiaketara aurezten diren lanek Irurtzungo festei lotutako gai bat irudikatu behar dute. Gainera, IRURTZUNGO JAIAK Uztailak 17-21 Julio 2019 FIESTAS DE IRURTZUN testua derrigorrean agertu behar da. Hiru kategoria bereizten dira: 5 eta 10 urte bitarteko haurrak, 11 eta 14 urte bitartekoak eta helduen modalitatean 15 urte gorakoak. 2019Ko urtarrilaren 1ean Irurtzunen erroldatutako orok parte har dezake.\nProposamenen neurriak kategorien arabera aldatzen da, beraz, helduen kategoriako parte hartzaileek 42x60 zm-ko (zabalera x luzera) irudia aurkeztu behar dute kartulina edo euskarri gogor batean. Haurren kategorietako lanek, aldiz, 29,5x42 zm-ko (A3) neurriak izan behar dituzte eta kartulina batean aurkeztu behar dira.\nLanak Irurtzungo udaletxean aurkeztu behar dira maiatzaren 31aren 14:00a baino lehen. Epaimahaia Irurtzungo jai batzordeko kideek osatuko dute eta ekainean jakinaraziko da kartel irabazlea. Sariak 75 eta 400 euro bitartekoak izango dira: lehenengo kategorian 75 euro, bigarren kategorian 100 euro eta helduen kategorian 400 euro.


Hasiera>>Berriak ERRONKA GARRANTZITSUENA\nIturria: Real Sociedad\nBere tragedia gatazkaren lehen ekintza belikoko lehen inpaktuaren harrabotsarekin hasi zen. Orduan hasi zen beraiek jokatzea erabaki ez zuten partida bat, eta eguna joan eguna etorri horretan harrapatuta daude. Egunez egun aurrera oinez… Helmuga? Etxekoekin elkartzea, normaltasunarekin, euren lurrarekin, atzean utzi zutenarekin elkartzea.\nRealeko kide garenok, SOS Arrazakeriako laguntzaile ere bagaren aldetik, aurrerapauso bat egin eta ekitaldi hau aprobetxatu nahi dugu gehien behar dutenei, kasu honetan haur errefuxiatuei, protagonismoa uzteko.\nHorretarako hamaikako bat sortu dugu beraien izenekin, izen bakoitzaren atzean historia bat dagoelako. Ezagutu beraiena gure webgunean. Partidarik garrantzitsuena iristeko dagoelako, eta lehenbailehen izatea nahi dugu.\nAnoetan bere lekua izago dute markagailuan, megafonian baita zelaian ere. Realeko jokalariak haur errefuxiatu hauen egoera agerian jartzeko kamiseta berezi batzurekin zelairatuko dira.\nBestalde, Realak dohaintza ekonomiko bat egingo die ONG desberdinei (SOS Arrazakeria, Unicef eta Save the Children) errefuxiatuekin egiten duten lanean aurrera jarrai dezaten. Aldi berean Realeko zaletu guztiei deia luzatzen die beraiek ere laguntza eman dezaten haur hauek beraien bizitza, atzean utzitako normaltasuna lehenbailehen berreskuratu dezaten.


Etiketa: Marketin bideoak | Martech Zone\nEtiketa: Marketin bideoak\nBideoa aurten arintzen saiatzen ari naizen arlo bat da. Duela gutxi podcast bat egin nuen Video Marketing Schooleko Owenekin eta berak bultzatu ninduen ahalegin gehiago egitera. Duela gutxi Youtubeko kanalak garbitu nituen, bai pertsonalki eta baita niretzat ere. Martech Zone (Harpidetu mesedez!) eta lanean jarraituko dut bideo onak grabatzeko eta denbora errealean bideo gehiago egiteko. Eraiki nuen\nB-rolla, stock metrajea, albisteen irudia, musika, atzeko planoko bideoak, trantsizioak, diagramak, 3D taulak, 3D bideoak, bideo infografia txantiloiak, soinu efektuak, bideo efektuak eta zure hurrengo bideorako bideo txantiloiak ere eros daitezke linean. Zure bideoaren garapena arintzea bilatzen ari zaren bitartean, pakete hauek zure bideo ekoizpena bizkortu dezakete eta zure bideoek denbora askoz ere profesionalagoa izan dezakete. Nahiko teknologikoa bazara, murgiltzea ere gustatuko litzaizuke\nIkusizko marketinaren garrantziari buruzko infografia bat partekatu berri dugu - eta horrek, noski, bideoa barne hartzen du. Bideo pila bat egiten ari gara gure bezeroentzat duela gutxi eta konpromiso eta bihurketa tasak handitzen ari da. Egin ditzakezun grabatutako eta ekoitzitako bideoak egin ditzakezu ... eta ez ahaztu denbora errealean Facebooken bideoak, Instagram bideoak eta Snapchat-en bideoak, eta Skype elkarrizketak. Jendeak bideo kopuru handiak kontsumitzen ditu. Zergatik Behar duzu\nElkarrizketa sorta berria merkaturatuko dugu laster marketin teknologiaren blogean Creative Zombie Studios-en laguntzarekin. Edge of the Web Radio-rekin dugun podcast-a harrigarria da eta Indianapolis-en eskualdeka emititzen da larunbat arratsaldetan Freedom 95-en ... baina batzuetan elkarrizketatu nahi dugun talentuarekin sakondu behar dugu. Lagun baten taldearen atzeko musikarekin, Brad-ek eta bere taldeak intro-ahots bikaina osatu zuten


Irekia Eusko Jaurlaritza - Gobierno Vasco :: Euskadiko LHk DBHko 200 ikasle bilduko ditu Bizkaiko Zientzia eta Teknologia Parkean, haiengan teknologiarekiko eta zientziarekiko interesa pizteko\nEuskadiko LHk DBHko 200 ikasle bilduko ditu …\nHetel eta Ikaslan elkarteek, Euskadiko LHko itunpeko ikastetxeen eta ikastetxe publikoen sarearen ordezkariek, Bizkaiko Zientzia eta Teknologia Parkearekin batera, Esperientziaren I. Foroa antolatu dute, Euskadiko Lanbide Heziketak dituen aukerak azaltzeko eta enpresen errealitatearen berri emateko\nZuzen-zuzeneko testigantzak egongo dira, eta bisitak egingo dira Bizkaiko Zientzia eta Teknologia Parkeko enpresetara\nInaugurazioa datorren ostegunean izango da, 10:00etan, Nicolas Sagarzazu Eusko Jaurlaritzako Lanbide Heziketa eta Ikaskuntzako zuzendaria eta Cristina Andres Parkeko Berrikuntzako zuzendaria buru direla\nMartxoaren 9an, osteguna, Hetel eta Ikaslan elkarteek, Euskadiko LHko itunpeko ikastetxeen eta ikastetxe publikoen sarearen ordezkariek, Bizkaiko Zientzia eta Teknologia Parkearekin batera, DBHko 4. Mailako 200 ikasle bilduko dituzte Esperientziaren I. Foroan, haiengan teknologiarekiko interesa pizteko, teknologia haientzat erakargarria izan dadin, eta Lanbide Heziketa enplegagarritasun-maila handiko lan aukera gisa sustatzeko, batik bat industriarekin lortutako adarretan. Ekimen horri esker, gazteek Parkeko enpresen errealitateak ezagutuko dituzte, eta ikusiko dute zein diren gehien behar diren profilak, zer jarrera behar diren eta zer erronka aurkituko dituzten, ahalik eta prestakuntzarik osoena lortzeko.\nZientziarako bokazioak falta dira euskal gazteen artean. Eta gabezia hori oso kezkagarria da Euskadiko industriaren etorkizunera begira, eta bai ugazaben elkarteek bai Eusko Jaurlaritzak behin baino gehiagotan mahai gaineratu dute. Euskadiko Lanbide Heziketak arazo hori desagerrarazi nahi du, edo, behintzat, txikiagotu, euskal industrian teknikari kualifikatuak behar direla ahaztu gabe.\nHain zuzen, DBHko 4. mailako 200 ikasle, 15 eta 16 urtekoak, Bizkaiko Zientzia eta Teknologia Parkera joango dira martxoaren 9an. 10:00etan, hasiera emango zaio jardunaldiari, Parkeko entzunaretoan, Parkearen eta hango enpresen jarduerari buruzko azalpen laburra emanez. Cristina Andres Parkeko Berrikuntzako zuzendariak eta Nicolas Sagarzazu Eusko Jaurlaritzako LH eta Ikaskuntzako zuzendariak inauguratuko dute Foroa. Inaugurazioa egin eta gero, mahai inguru bat egingo da. Hartan, lau ikaslek —Lanbide Heziketako zikloa amaitu dutenek edo oraindik etapa horretan daudenek— zer prestakuntza eta lan esperientzia izan duten azalduko dute, eta nola erabaki zuten LH ikastea edo, zenbait kasutan, nola sortu duten euren enpresa.\n11:00etatik aurrera, bisitak egingo dira Parkeko zenbait enpresatara, hala nola Tecnalia, Ingemat, Gestamp, BIC Bizkaia, Gaiker-IK4, Ingeteam, BTEK eta Neiker enpresetara. Ikasle bakoitza bi enpresatan egongo da, nola funtzionatzen duten eta zer behar profesional dituzten zuzen-zuzenean jakiteko. Horrenbestez, enpresa teknologikoetako zenbait lan ingurune ezagutuko dituzte, eta imajinatuko dute etorkizun hurbilean beraiek azaldu beharko dietela beste gazte batzuei zeinen dibertigarria eta zoragarria den euren lan teknologikoa.\n2013.eko uztailak 10\nPassion for Knowledge 2016: zientziarekiko pasioa, kulturarekiko pasioa


Espaziogune – AEAN (Aeronautika eta Espazioaren Agentzia Nazionala)\nWebgune honetan espazioaren eta unibertsoaren inguruko informazio mugagabea topatuko duzu, espazioaren sorreratik hasita. Helburu nagusia irakurleak gai honen inguruan behar duen informazioa guztia eskuragarri izatea da eta gaian aditu bihurtzea azken batean.\nAeronautika eta Espazioaren Agentzia nazionala (AEAN) izena hartu arren, Zurriola Ikastolako 2. Batxilergoko ikasleak gara. Ikt-ko saioak baliatuz 3 taldekideren artean espazioaren gaia ardatz hartuta webgune hau sortu dugu. Informazio gehiago behar izanez gero edo arazoren baten berri emateko gurekin kontaktuan jarri zaitezkete orrialdearen amaieran adierazitako baliabideen bitartez.\nTotal Visit : 2995\nTotal Hits : 7421


'Through The Looking Glass' kaleratu du Angel Dominguezek Londresen\nIngelesak maitemindu dituen ilustratzaile bizkaitarra\n'Through The Looking Glass' kaleratu du Angel Dominguezek Londresen. Hiru urte eman ditu liburuko argazkiak sortzen, tartean marrazkietatik aldendu duen buruko isuri baten aurkako borroka irabazita.\nThrough The Looking-Glass argitaratu du Dominguezek Londresen Argazkia: A.D.\nARGAZKIAK: Through The Looking-Glass liburuaren marrazkiak\nAngel Dominguez (Galdakao, 1953) Londresera heldu da, Mamen emaztearekin, Through The Looking-Glass (Ispiluan barrena eta Alicek han aurkitu zuena) azken lana aurkeztera. Denis Hall editorea zain dauka, eta aireportuaren kanpoaldean atseden hartzen ari den auto txikian sartzeko keinua egin dio Dominguezi. Liburuek hartuta duten autoan sartu da eta Mamen non sartuko ote den galdetu dio editoreari: "Zure altzoan" , erantzun dio. "Eta gerrikoa?" galdetu dio Angelek ingurua arakatuz, "Zure besoekin besarka ezazu", editoreak.\nBere bizitzako azken pasarte honek Angelen bizitza labur dezake. Izan ere, duela lau hamarkada Galdakaoko etxean komikiak marrazten hasi zenetik, milaka kilometro egin dituzte ilustratzaile bizkaitarraren marrazkiek. Milaka kilometro eta kilometro halako pasadizo. Euskal Herritik Estatura lehenengo eta New Yorkera, Errusiara, Jordaniara, Japoniara eta Ingalaterrara gero. Ingalaterra, bizkaitarraren bigarren etxea. Eta Carollen Alicia, bere pertsonaiarik maitagarrienetakoa.\nDennis Hall Inky Parrot Press etxeko 89 urteko editore apartak eman dio ilustratzaile galdakarrari Aliciari buruzko Carrollen bilduma amaitzeko aukera, duela 19 urte New Yorken Alice?s adventures in wonderland argitaratu ostean. Ispiluan barrena eta Alicek han aurkitu zuena nazioartean sona handia duen ilustratzaile autodidakta, arduratsu, umoretsu eta batez ere apal honen lanik neketsuena eta zorrotzena da. Amaigabea da Angelek irudiztatu dituen argitalpenen zerrenda: Precisamente así (Juventud, 1999), Dioses y héroes de la Grecia antigua (2000), Altxorren bilatzaileak. Piraten ipuinak (Juventud, 2004), Mila eta bat gauen gauak (Juventud, 2006), Oihaneko liburua (Juventud, 2009), Aliceren abenturak lurralde miresgarrian (Artisan-Workman, New York, 1996)-, Printzipe zoriontsua (Japonian argitaratu zuen), Diary of a Victorian Mouse (Michael O?Mara Books-London 1991), The Twelve Days of Christmas (Michael O?Mara Books-London), Classic Animal Stories (Michael O?Mara Books-London) eta The King's Gift (Michael O?Mara Books- London 2000), besteak beste.\nIngalaterratik etorri berri, Laredoko etxean hartu gaitu Angel Dominguezek. Eta, begirada bi solairuko eraikin grisean soilik jarrita, Londresen gaudela ematen du. Behin barrura sartuta, begi bateko katu batek hartu gaitu, Angelek Alicen liburuko lehen kapitulura eraman duen katua hain zuzen. Izan ere, ingurukotik abiatuta sortu du bizkaitarrak bere lan berriaren unibertsoa. Liburuek hartutako saloian, eta Londresko bidaiaren oroitzapenekin abiatu du Dominguezek hizketaldia. "Astebete izan naiz, baina oso bidaia intentsua izan da. Gastonburyko azoka ezagunean izan naiz, eta Alan Lee (Eraztunen jauna) eta Brian Froud (Maitagarriak) ezagutu ditut. Alan Lee hotelera bila etorri zait eta atzera eta aurrera eraman nau. Ingalaterran miresten duten marrazkilaria da eta haren apaltasunak harritu nau. Nire lana gustuko duela esan dit eta elkarrekin zerbait egiteko gonbita luzatu diot".\nIlustratzaile lanak munduko ilustratzaile, idazle eta editore askorekin harremana izatea ahalbideratu dio. Jordaniako Rania erreginak ere Dominguezen marrazkiekin egindako liburua du bere etxean. Husein erregearen omenez Erregearen oparia liburua egiteko enkargua eman zion ilustratzaile bizkaitarrari, eta Jordaniara bidaiatu zuen erreginak gonbidatuta. Zinema ere liluratu du; "Geraldine Chaplinekin harremanetan izan nintzen, Alicen lehen liburuarekin filma egin nahi zuelako. Baina, azkenean ez zen proiektua mamitu".\nAlicen istorioak esanahi berezia du euskal ilustratzailearentzat: "Arthur Rackhamengatik egin nintzen ilustratzaile, The Mad Te Party Alicen lehen libururako egin zuen marrazkiarengatik. Marrazki horrek duen artea erabakigarria izan zen niretzat. Carrollen liburuak irudiztatzeaz gain, marrazki ederrak egiteko beharra sortu zitzaidalako. Fantasiaren txokorik ederrena iruditu zitzaidan".\nInspirazioa begiak itxita etortzen zaio: "Lo egitea, amets egitea, amesgaiztoak izatea?.Fantasiaren laguntzaz Lurra deitzen diogun espazio-ontzian egiten dugun bidaia hobea da. Amets egitea da bizitzaren gakoa".\nBi borroka irabazi behar izan ditu Galdakaoko marrazkilariak bere azken lana egiteko: Sormenarena batetik, eta osasunarena, bestetik. Hamaika aldiz margotutako pertsonaia baten bertsio berria egin behar izan du, eta zailtasun horri beste bat gailendu zaio: urtebetez marrazkigintzatik aldentzera behartu duen burmuin isuria. "Isuriaren ondorengoa gogorra izan da, oso. Hasieran ez nuen ondo ikusten, eta arkatza hartu nuen lehenengoan marra bat egiteko gai ere ez nintzen".\nBi urte pasa dira. Eta azken lanaren emaitza borobila ikusita, ametsa dirudi. Esperientzia horrek marrazkietan eragina izan duela uste du Dominguezek. "Alice ikaratuta dago beti, amesgaizto asko dituelako. Nik ere hori bizi izan dut haren abenturak marrazterakoan. Nire marrazkietan umorea sartzen saiatzen naiz beti; hala egin nuen lehen liburuan, baina konturatu naiz oraingoan ez dudala egin, sormen prozesuan izan ditudan zailtasunengatik. Burmuineko isuria izan nuen eta ama hil zitzaidan. Baina, jausi eta gero zutitzea etortzen da. Horregatik, bigarren zati honek Carrollen kutsu handiago du. Harriduran, alde artistikoan eta dokumentazioan sakondu dut. Lan handia eman dit horrek". Eta lan eskerga hori baloratu dute Carrollen lanean aditu direnek; Selwyn Goodacrek, berbarako.\nZehaztasuna du abiapuntu Dominguezen lanak, zehatzetik, dokumentazio zorrotzetik, hasita eraikitzen baitu fantasiazko unibertsoa. Ilustratzailearen etxeko saloian pilatzen diren liburuei erreparatzea nahikoa da Arthur Rackham ingelesaren lana miresten duen euskal marrazkilaria irakurle eta bildumazale handia dela konturatzeko. "Marrazten hasi baino lehen, ikerketa lana egiten dut, Sherlock Holmesen antzera. Hitz bakoitzaren atzean dagoena aztertzeaz gain, pertsonaiak, jantziak, atzealdeak, mugimenduak ikertzen ditut. Arte munduan dagoen lanik sakonenetakoa da nire ustez".\nHiru urte eman ditu 160 orrialdeko liburu mardulean ageri diren 50 marrazkiak sortzeko. Bildumazaleei bideratutako hiru edizio landu argitaratu ditu argitaletxe ingelesak.\n"Bi Alice agertzen dira nire liburuan: bata, ilehoria, nire lehen liburuko pertsonaia bezalakoa. Bestea, ostera, ile beltz luzekoa, Alice ilehoriak ametsetan amesten duena. Txikitan oso ohikoa den ametsa irudikatu nahi izan dut; alegia, beste bat garela eta beste horren larruan bizi ditugula desio ditugun abenturak". Ile beltzeko Alice, eta Zaldun Zuriaren eta Zaldun Gorriaren arteko borrokan, Carroll eta Domiguez aurrez-aurre, idazlea ilustratzailearen aurka, ilustratzailea idazlearen aurka. Eta hori baino gehiago: "Alicen lehen marrazkilariak, Tennielek, Carrolli esan zion ez zuela The wasp in a wig ( liztorra ileordearekin) kapitulua irudiztatu nahi, gogoko ez zuelako. Bada, kapitulu horrekin liburu bat egin dut nik. Nire ustez, istorio interesgarria da, Aesoporen alegia gogora ekartzen didana. Asto bat duen errotari bat kritikatzen dute, egiten duena egiten duela. Liztorrari gauza bera gertatzen zaio. Ileordea daramalako kritikatzen dute, eta ileorderik eramaten ez duelako ere bai. Lao Tzuk idatzi zuenez, jendearen oniritziaren bila ari bazara, jendearen iritziaren gatibu izango zara". Hitzok tinko itsatsita gelditu zaizkio artistari, ameslari nekaezina eta sortzaile librea baita.\nDominguezen etxeko bigarren solairuan, sormenaren lekuko den mahai txiki batean, hamaika marrazki daude: hamaika formako sirenak eta maitagarriak batez ere. Zein da zure hurrengo proiektua? "Euskal mitologiarekin zerikusia duen liburua egin nahiko nuke".


Fortuna (mitologia) - Wikipedia, entziklopedia askea.\n(«Fortuna (jainkosa)» orritik birbideratua)\nFortunak gobernatzen du bizitzako lau aroen zirkulua —Fortunaren gurpila—, Carmina Buranaren eskuizkribu batean\nFortuna, antzinako erromatarren artean, halabeharraren jainkosa da; Antzinako Greziako Tike ere jainkosa bera da. Gehienetan aurpegia estalia duelarik azaltzen da irudietan, oparotasunaren adarra edo lema eskuetan duela. Antion eta Prenestan izan zituen santutegirik ezagunenak.\nWikimedia Commonsen badira fitxategi gehiago, gai hau dutenak: Fortuna (mitologia)\nOrriaren azken aldaketa: 8 ekaina 2017, 17:28.


Biblia/2 Korintoarrei — Wikiteka\n←1 Korintoarrei Biblia\n2 Korintoarrei Galaziarrei→\n5966Biblia — 2 Korintoarrei\n1 Nik, Paulok, Jainkoak hala nahirik, Jesu Kristoren apostolu naizen honek, eta Timoteo anaiak, Korinton dagoen Jainkoaren eliz elkarteari eta Akaia probintzia osoko fededun guztioi idazten dizuegu. 2 Jainko gure Aitak eta Jesu Kristo Jaunak eman biezazkizuete grazia eta bakea.\nAtsekabeak jasan ondoren Jainkoari esker ona\n3 Bedeinkatua Jainkoa, Jesu Kristo gure Jaunaren Aita, Aita errukitsu eta kontsolamendu ororen iturri den Jainkoa! 4 Berak ematen digu adore atsekabe guztietan, guk ere besteak edozein atsekabetan adoretu ahal izan ditzagun geuk Jainkoarengandik hartzen dugun adoreaz. 5 Izan ere, Kristorengatik jasan behar ditugun sufrimenduak ugari badira, ugaria da, era berean, Kristok ematen digun adorea. 6 Guk atsekabeak jasaten baditugu, zuek adorea eta salbamena har ditzazuen jasaten ditugu; adorea hartzen badugu, zuek adorea har dezazuen hartzen dugu, adore honek eraginik iraupenez eraman ahal izan ditzazuen guk geuk ere eramaten ditugun sufrimenduak. 7 Eta zuengan daukagun itxaropenak oinarri sendoak ditu, bai baitakigu gure sufrimenduetan parte duzuenok adorean ere izango duzuela. 8 Senideok, jakin behar duzue nolako larrialdiak izan nituen Asia probintzian. Biziko nintzen itxaropena bera ere galdua nuen, ezin jasan ahalako larrialdi handiak izan bainituen. 9 Bai, etsia nengoen heriotza-epaia gainean nuela; baina horrela, neuregan ez, baizik eta hilak pizten dituen Jainkoarengan konfiantza jartzen ikasi nuen. 10 Berak atera ninduen, eta aterako nau aurrerantzean ere, horrelako heriotza-arriskutik; berarengan dut jarria itxaropena, eta onik aterako nau hemendik aurrera ere. 11 Lagun iezadazue zuek ere zeuen otoitzez. Horrela, lagun askoren erreguei esker Jainkoak emango didan laguntza dela bide, eskerrak ere askok emango dizkiote niri egindako mesedeengatik.\nPAULOREN JOKAERA KORINTOARREN ARTEAN (1,12--7,16)\nKorintora joateko asmoak aldatu\n12 Nire harrobidea neure kontzientziaren aitorpena da; kontzientziak esaten dit Jainkoak emandako xalotasun eta zintzotasunez jokatu dudala edonon, eta gehiago zuen artean; eta hori, ez giza jakintzak eraginda, Jainkoaren onginahiak baizik. 13 Nire gutunetan ere ez dago beraietan irakurtzen eta ulertzen duzuena besterik; ez dago ezkutuko asmorik. Eta espero dut bete-betean ulertuko duzuela, 14 dagoeneko erdizka bederen ulertu didazuena, hau da: ni zuentzat harrogarri izango naizela, zuek niretzat izango zareten bezala, Jesus gure Jauna agertuko den egunean. 15 Uste horrekin, hain zuzen, lehenbizi zuek ikustera joateko asmoa nuen, nire bisitaren poza bi aldiz izan zenezaten: 16 Korinton barrena joatekoa nintzen Mazedoniara, eta Mazedoniatik berriro Korintora itzultzekoa, Judearako bidaia zuek presta zeniezadaten. 17 Arinkeriaz hartu ote nuen horrelako asmo hori? Edota giza helburu maltzurrez hartzen ote ditut neure asmoak, orain <<bai>> eta gero <<ez>> zuei esanez? 18 Ongi daki Jainkoak zuei hitz egitean ez nabilela batean <<bai>> eta bestean <<ez>>. 19 Guk, Silbanok, Timoteok eta nik neuk, hots egin dizuegun Jainkoaren Seme Jesu Kristo ez zen izan batean <<bai>> eta bestean <<ez>>; harengan dena <<bai>> izan zen, 20 hau da, Jainkoak agintzari guztiei baietza eman die harengan; horregatik, Kristoren bitartez esaten diogu <<Amen>> Jainkoari, berau goresten dugunean. 21 Jainkoa da, ni eta zuek Kristorenganako fedean sendo ezarri gaituena: berak sagaratu gaitu, 22 bere ezaugarriaz markatu gaitu eta Espiritua ipini du gure baitan, hartuko dugunaren garantia bezala.\nPaulo zergatik ez Korintora\n23 Jainkoa bera dut testigu, eta hil nadila bertan egia ez badiot: Korintora oraindik joan ez banaiz, zuei dizuedan begiruneagatik da. 24 Banuen gogoa, ez, noski, zuen sinesmena neure menpe eduki nahi dudalako --sinesmenean sendo baitzaudete--, zuekin elkarlanean jarduteko baizik, zuen pozerako.\n1 Baina berriro nahigaberik ez nizuela eman behar eta, zuengana ez joatea erabaki dut. 2 Izan ere, nik nahigabea ematen badizuet, nork poz nazake ni zuek izan ezik, neuk nahigabetu zaituztedanok izan ezik? 3 Hau zen, hain zuzen, nire gutunaren helburua: zuengana joatean, ez nazatela nahigabetu poztu behar ninduketenek; zeren ziur bainago, zuei guztioi dagokizuenez, nire poza zeuen poz egiten duzuela. 4 Nire atsekabea eta barruko kezka hain handiak zirenez, negarrez idatzi nizuen; baina ez zuek nahigabetzeko asmoz, nolako maitasun neurrigabea dizuedan adierazteko baizik.\nIraindu zuenarentzat barkamena\n5 Norbaitek nahigabetu banau, ez nau ni nahigabetu, baizik eta neurri batean --gehiegi ez esatearren-- zuek guztiok nahigabetu zaituzte. 6 Horrelako horrek badu nahikoa zuetako gehienek ezarri dioten zigorraz; 7 orain, ordea, barkatu eta adorea eman behar diozue, gehiegizko nahigabeak lur joa utz ez dezan. 8 Arren, beraz, ager iezaiozue berriro ere zeuen maitasuna. 9 Hain zuzen, honetarako ere idatzi nizuen: zuek probatzeko, gauza guztietan esaneko zareten ala ez jakiteko, alegia. 10 Eta zuek barkatzen diozuenari, nik ere barkatzen diot; izan ere, nik barkatzen badut --barkatzekorik ezer baldin badut--, zuengatik barkatzen dut Kristoren aurrean. 11 Ezagunak ditugu Satanasen azpikeriak, eta ez dugu nahi arazo honetan hura irabazian ateratzerik.\n12 Troadera Kristoren berriona hots egitera iritsi nintzenean, Jaunarentzat lan egiteko aukera ederra aurkitu nuen; 13 baina Tito, nire anaia, han ez zegoelako, oso kezkaturik sentitu nintzen eta, hangoei agur eginik, Mazedoniara jo nuen.\n14 Eskerrak ematen dizkiot Jainkoari, Kristoren bidez lortu duen garaipenaren partaide egiten gaituelako beti, eta, gure bitartez, Kristoren ezagutza usain-gozoa bezala leku guztietan zabaltzen duelako. 15 Izan ere, Kristok Jainkoari eskaintzen dion intsentsuaren usaina bezala gara bai salbatzen direnentzat, bai galtzen direnentzat: 16 galtzen direnentzat, heriotza ematen duen heriotza-usaina; salbatzen direnentzat, berriz, bizitza ematen duen bizi-usaina.\nPaulo itun berriaren zerbitzari\nEta nor da gai eginkizun horretarako? 17 Gu ez gabiltza salerosketan Jainkoaren mezuarekin, beste asko bezala; zintzotasunez mintzo gara, Jainkoaren izenean, beronen aurrean eta Kristok eraginda ari garela jakinik.\n1 Berriro hasi ote naiz neure burua gomendatzen? Zuentzako edo zuengandiko gomendio-gutunen beharra ote dut, beste zenbaitek bezala? 2 Zeuek zarete nire gomendio-gutuna, neure bihotzean idatzia daramadana eta jende guztiak ezagutu eta irakurri duena. 3 Garbi dago, izan ere, zuek Kristoren gutuna zaretela, neuk idatzia, eta ez tintaz, Jainko biziaren Espirituaz baizik; ez harlosatan, haragi-losatan baizik, bihotzean alegia. 4 Horixe da Kristori esker Jainkoaren aurrean dudan konfiantza. 5 Ez ni neurez zerbaitetarako gai naizela uste dudalako; gaitasuna Jainkoarengandik datorkit, 6 berak egin bainau gai itun berriaren zerbitzari izateko. Itun hori ez da legearen letra soilean oinarritzen, Espirituaren indarrean baizik, legearen letrak hil egiten baitu; Espirituak, berriz, bizia ematen. 7 Heriotzara zeraman legearen zerbitzua, harlosatan letraz idatziarena alegia, ospez beterik agertu zen, eta israeldarrek ezin zioten Moisesi aurpegira begiratu, zerion distiragatik --distira hura iragankorra zen arren--. 8 Ba, zenbatez ospetsuago ez ote da izanen Espirituagan oinarrituriko itunaren zerbitzua! 9 Gaitzespenerako izan zenaren zerbitzua ospez betea agertu bazen, zenbatez ospetsuago ez ote da izango salbamenerako denaren zerbitzua! 10 Hain zuzen, lehen ospez betea zenak galdu egin du orain ospe hori, oraingoaren ospe ezin handiagoaren aldean. 11 Beraz, iragankor zena ospez betea bazegoen, iraunkor denak askoz ospe handiagoa izanen du. 12 Horregatik, honelako itxaropena dugularik, askatasun osoz jokatzen dugu; 13 eta ez Moisesek bezala, hark zapi batez estaltzen baitzuen aurpegia, israeldarrek distira iragankor hura desagertu egiten zela ikus ez zezaten. 14 Baina ilundu egin zitzaien adimena israeldarrei, eta gaur bertan ere, itun zaharreko idaztiak irakurtzen dituztenean, hor irauten du haientzat estalki horrek, Kristok bakarrik ken baitezake. 15 Bai, gaurdaino, Moisesen liburuak irakurtzen dituztenean, zapi hark adimena estaltzen die israeldarrei. 16 Norbait Jaunarengana itzultzen denean bakarrik kentzen zaio estalkia. 17 Jaun hori, berriz, Espiritua da, eta Jaunaren Espiritua non, askatasuna han. 18 Gu guztiok, aurpegia agerian dugula, Jaunaren aintza islatzen dugu, eta haren irudira ari gara eraberritzen, gero eta distiratsuago bihurtuz, Jaunaren Espirituaren eraginez.\nPaulo berrionaren zerbitzari leial\n1 Horregatik, zerbitzu hau Jainkoak bere errukiz eman digula jakinik, ez dugu kemenik galtzen. 2 Uko egin diegu isilpeko baliabide lotsagarriei; ez dugu azpikeriaz jokatzen, ez eta Jainkoaren mezua faltsifikatzen ere. Aitzitik, egia argi eta garbi azalduz, geure buruak sinesgarri bihurtzen dizkiegu gizon-emakume guztiei Jainkoaren aurrean. 3 Guk hots egiten dugun berriona ilun gertatzen bada, galtzen direnentzat gertatzen da ilun, 4 sinesgabeentzat alegia; Satanasek, mundu honetako jainkoak, itsutu egin baitie adimena, Jainkoaren irudi den Kristo aintzatsuaren berrionaren argi distiratsua ikus ez dezaten. 5 Ez gara geure buruak predikatzen ari, Jesu Kristo Jauna dela baizik, eta gu ez gara zuen zerbitzari besterik Jesusen maitasunagatik. 6 <<Distira beza argiak ilunpetan>> esan zuen Jainkoak berak piztu du argia gure bihotzetan, Jesu Kristoren aurpegian distira egiten duen Jainkoaren aintza argiro ezagut dezagun.\nKonfiantza zailtasunen artean\n7 Baina altxor baliotsu hau buztinezko ontzitan daramagu, garbi ager dadin, honenbesteko indarra Jainkoarengandik datorrela eta ez guregandik. 8 Alde guztietatik estutzen gaituzte, baina zapaldu ez; larri gaude, baina etsita ez; 9 erasopean bai, baina eskutik utzita ez; lurrera botatzen gaituzte, baina suntsitzen ez; 10 nonahi eta beti Jesusen heriotza daramagu geuregan, Jesusen bizia ere guregan ager dadin. 11 Bizi garen bitartean, beti heriotzara garamatzate Jesusengatik, gure izate hilkor honetan Jesusen bizia ere ager dadin. 12 Horrela, guregan heriotza ari da; zuengan, berriz, bizia. 13 Hau dio Liburu Santuak: Sinetsi nuen, eta horregatik hitz egin nuen. Guk ere, sinesmen-espiritu bera dugularik, sinesten dugu eta horregatik hitz egiten, 14 jakinik, Jesus Jauna piztu duenak piztu egingo gaituela gu ere Jesusekin eta beronen ondoan ipiniko gaituela zuekin batera. 15 Hau guztia zuen onerako da, Jainkoaren dohaina askorengana ugari zabaltzean, esker ona ere ugal dadin, Jainkoaren aintzarako.\nBizi berria itxaron\n16 Horregatik, ez dugu adorea galtzen. Gure gorputza hondatzen ari bada ere, barrutik indarberritzen ari gara egunetik egunera. 17 Izan ere, oraingo gure nekeek, une bateko eta arinak izanik, betiko den aintza paregabea prestatzen digute. 18 Geure begiak ez ditugu ipintzen ikusten diren gauzetan, ikusten ez direnetan baizik; ikusten direnak behin-behinekoak baitira; ikusten ez direnak, berriz, behin betikoak.\n1 Jakin badakigu, mundu honetan bizileku dugun oihal-etxola hau hondatzen bazaigu ere, Jainkoak prestaturiko bizilekua dugula zeruan betiko, giza eskuz egin gabea. 2 Horregatik, hain zuzen, hasperenka gaude, oraingoaren gainetik zeruko geure bizileku hura janzteko irrikaz, 3 orduan lurreko geure gorputzaz jantzirik bagaude behintzat, eta ez biluzgorri. 4 Bai, oihal-etxola honetan bizi garenok hasperenka gaude larri, ez baitugu oraingo jantzi hau galdu nahi, baizik eta honen gainetik beste jantzia hartu nahi dugu, hilkor dena biziak beregana dezan. 5 Horretarako egin gaitu Jainkoak, eta horren garantiatzat Espiritua eman digu. 6 Beraz, uste onez beteak gaude beti, nahiz eta jakin, gorputz hau geure egoitza dugun bitartean, Jaunarengandik erbesteratuak gaudela. 7 Sinesmenaren argiak gidatzen gaitu, eta ez ikusten dugunak. 8 Uste onez gaude, bai, baina nahiago genuke gorputz honetatik erbesteratuak izan Jaunarekin bizitzera joateko. 9 Nolanahi ere, gorputzean nahiz gorputzetik kanpo, Jaunari atsegingarri izaten ahalegintzen gara, 10 guztiok Kristoren auzitegian agertu behar baitugu, nork bere ordaina jasotzeko, saria nahiz zigorra, gorputzean bizi garelarik egindakoaren arabera.\nKristo Jesusengan sorkari berri\n11 Jakinik, beraz, Jaunari zer begirune zor zaion, gizon-emakumeak komentzitzen ahalegintzen gara. Ondo baino hobeto daki nor garen Jainkoak, eta zuek ere zeuen baitan badakizuelakoan nago. 12 Ez gabiltza berriro geure burua zuen aurrean gomendatzen; guregatik harrotzeko aukera eman nahi dizuegu. Horrela jakingo duzue zer erantzun, egiaz barruan dutenaz ez, baina kanpoko itxuraz harrotzen direnei. 13 Burua galdurik bezala agertu bagara, Jainkoarengatik izan da, eta orain geure senean agertzen bagara, zuengatik da. 14 Izan ere, Kristoren maitasunak bultzatzen gaitu, jakinik bat denengatik hil dela eta, ondorioz, denak hil direla. 15 Kristo denengatik hil da, bizi direnak ez daitezen berentzat bizi, beraiengatik hil eta piztu den harentzat baizik. 16 Beraz, hemendik aurrera ez dugu inor giza ikuspegi hutsez balioztatuko; eta inoiz Kristo giza ikuspegiz balioztatu badugu, orain ez dugu hala egiten. 17 Beraz, Kristorena dena sorkari berri da; zaharrarenak egin du, berria sortu da.\nJainkoarekin adiskidetzeko zerbitzua\n18 Hau guztia Jainkoarengandik dator, Kristoren bitartez berekin adiskidetu baikaitu eta adiskidetzeko zerbitzua gure esku utzi du. 19 Bai, Jainkoa da Kristoren bitartez mundua berekin adiskidetu duena, gizon-emakumeei bekatuen kontuak eskatu gabe, eta adiskidetzearen mezu hau gure esku utzi duena. 20 Kristoren mandatari gara, beraz, eta Jainkoak berak gure bitartez erregutuko balizue bezala da. Kristoren izenean eskatzen dizuegu: egitzazue bakeak Jainkoarekin. 21 Bekatuarekin zerikusirik ez zuen hura, guregatik bekatuarekin bat egin zuen Jainkoak, guk haren bitartez Jainkoarengandik salbamena irits dezagun.\n1 Jainkoak bere ekintzan lankide gaituenez gero, eskatzen dizuegu ez dezazuela alferrik har haren onginahia. 2 Izan ere, Jainkoak dio:\nOnginahi-garaian entzun dizut, salbamen-egunean lagundu.\nPauloren eramanpen handia\n3 Ez diogu inori okerrerako biderik eman, gure zerbitzua toki txarrean geldi ez dadin; 4 baizik eta gauza guztietan Jainkoaren zerbitzari garela agertzen dugu, jasaten dugun guztian eramanpen handia erakutsiz: atsekabe, beharrizan eta estuasunetan, 5 zigor, kartzela, nahaspila eta lan neketsuetan, lo faltan eta janari-gabezian. 6 Biziera garbiz jokatzen dugu, jakinduriaz, pazientziaz eta bihotz onez, Espiritu Santuaren dohainez eta benetako maitasunez, 7 egiaren mezua hots eginez eta Jainkoaren indarra erakutsiz. Nahiz erasorako nahiz defentsarako, ez dugu Jainkoaren salbamen-indarra beste armarik, 8 ohoratzen gaituztela nahiz iraintzen, gutaz ongi hitz egiten dutela nahiz gaizki. Gezurtitzat jotzen gaituzte, egia esaten dugun arren; 9 ezezaguntzat, ongi ezagunak garen arren; hilzorian gaude, baina oraindik bizirik; zigortuak, baina ez hilak; 10 tristetzat jotzen gaituzte, baina beti pozik gaude; behartsutzat, baina beste asko aberasten dugu; ezertxo ere ez bagenu bezala, guztiaren jabe garelarik. 11 Korintoarrok, xalotasun osoz mintzatu natzaizue, zabal-zabalik ireki dizuet neure bihotza. 12 Nire barruan harrera zabala duzue; zuek, ordea, itxirik duzue bihotza niretzat. 13 Erantzun iezadazue zuenganako nire jokabideari dagokionez. Seme-alabei bezala mintzo natzaizue; zabaldu zuek ere zeuen bihotzak.\nKristauak Jainko biziaren etxe\n14 Ez nahasi sinesgabeekin: ba al dute zerikusirik elkarrekin zuzenbideak eta gaiztakeriak? Elkar ote daitezke argia eta iluna? 15 Etor ote daitezke bat Kristo eta deabrua, edota harremanik izan ote daiteke fededun eta fedegabearen artean? 16 Zein kidetasun izan dezake Jainkoaren tenpluak sasijainkoekin? Zeren gu Jainko biziaren tenplu baikara, Jainkoak berak esan bezala:\nHaiekin biziko naix eta haiekin ibiliko, haien Jainko izango naiz eta haiek nire herri. 17 Horregatik, hau dio Jaunak: Irten haien artetik, urrundu, ez ukitu ezer kutsaturik, eta neuk hartuko zaituztet. 18 Aita izango naiz zuentzat, eta zuek seme-alaba niretzat.\nHau dio Jaun ahalguztidunak.\n1 Ene maiteok, honelako agintzariak ditugunez gero, garbi gaitezen gorputzeko eta espirituko zikin guztietatik, eta eraman dezagun bere betera geure sagarapena, Jainkoarenganako begirunean biziz.\n2 Egidazue leku zeuen bihotzetan. Ez diot inori bidegaberik, ez kalterik egin, ez dut inor ustiatu. 3 Ez zaituztet gaitzetsi nahi, esana baitizuet barru-barruan zaituztedala: elkarrekin bat eginak gaude, bai heriotzarako, bai bizitzarako. 4 Handia da zuengan dudan konfiantza eta harro nago zuengatik. Adorez betea nago eta pozez gainezka neure atsekabe guztien artean. 5 Mazedoniara iritsi nintzenean, nik, gizarajo honek, ez nuen atsedenik izan; atsekabeak izan nituen alde guztietatik: borroka kanpotik eta beldurra barrutik. 6 Baina bihozgabetuei adore ematen dien Jainkoak adorez bete ninduen Titoren etorrerarekin. 7 Eta ez bakarrik haren etorrerarekin, bai eta zuengandik ekarri zizkidan berri pozgarriekin ere: berak jakinarazi zizkidan ni ikusteko duzuen irrika, zuen damu-negarra eta nirekiko maitasuna. Horrek oraindik gehiago poztu ninduen. 8 Horregatik, nire gutun harekin nahigabea eman banizuen ere, ez dut damurik. Eta, gutun hark alditxo batez nahigabetu egin zintuztela ikusirik, lehen damuturik egon banintzen ere, 9 orain poztu egiten naiz; ez, noski, eman nizuen nahigabeagatik, nahigabe horrek zeuen jarrera aldatzera eraman zintuztelako baizik. Zuen nahigabea Jainkoak nahi bezalakoa izan zen; beraz, ez nizuen inolako kalterik egin. 10 Izan ere, Jainkoaren asmoen araberako nahigabeak salbamenera garamatzan bizi-aldaketa dakar ondorio, eta horretaz damutu beharrik ez dago. Mundu honetatik datorkigun nahigabeak, berriz, heriotzara eramaten gaitu. 11 Begira, bestela, zer sortu zuen zuengan Jainkoaren araberako nahigabe horrek: nolako ardura eta zeuen buruak zuritu beharra, nolako haserrea eta beldurra! Nolako irrika eta zaletasuna nireganako, nolako bizkortasuna erruduna zigortzeko! Garbi azaldu duzue errugabe zinetela arazo honetan. 12 Idatzi, beraz, ez nizuen idatzi iraina egin zuenarengatik, ez eta hartu zuenarengatik ere, Jainkoaren aurrean nitaz duzuen ardura agertzeko aukera zuei emateko baizik. 13 Zuen jokabideak kontsolatu egin nau. Eta oraindik gehiago poztu nau Titoren zoriona ikusteak, zuek guztiok biziberritua utzi baituzue berorren bihotza. 14 Zuetaz egin nizkion goraipamen guztiak ez dira gezur gertatu; bestela baizik, zuei beti egia esan dizuedan bezala, egia gertatu dira zuetaz Titori egin nizkion goraipamenak ere. 15 Zuek guztiok agertu zenioten menpekotasuna eta nolako begirunez hartu zenuten gogoratzean, handiago egiten zaio zuekiko maitasuna. 16 Zuengan konfiantza osoa izan dezakedala jakiteak pozez betetzen nau.\nDIRU BILKETA JERUSALEMGO KRISTAUEN ALDE (8,1--9,15)\nEskuzabal izateko deia\n1 Senideok, Jainkoak Mazedoniako eliz elkarteei izan dien onginahia jakinarazi nahi dizuet. 2 Atsekabealdi gogorra jasan behar izan duten arren, haien poza neurrigabekoa izan da eta, gabezia gorrian izan arren, oso eskuzabal agertu dira. 3 Ahal zutena eta gehiago ere eman dutela, testigu naiz. Beren gogoz, 4 arren eta arren eskatzen zidaten fededunen aldeko zerbitzu honetan parte hartzen uzteko. 5 Eta nik uste baino gehiago ere egin dute: lehendabizi Jaunari eman zizkioten beren buruak, eta gero niri, Jainkoak nahi bezala. 6 Horregatik eskatu diot Titori, zuen eskuzabaltasunezko egintza hau berak hasi zuenez gero, burutu ere berak buru dezala zuen artean. 7 Gauza guztietan aberats zarete: sinesmenean, hitz egiteko gaitasunean, jakintzan, denetarako arduran eta nireganako maitasunean; izan zaitezte aberats eskuzabaltasunean ere. 8 Hau ez dizuet aginduz esaten, beste eliz elkarteen arreta ikusiz, zeuen maitasunaren jatortasuna erakusteko aukera izan dezazuen baizik. 9 Ezaguna duzue Jesu Kristo gure Jaunaren eskuzabaltasuna: aberats izanik, behartsu egin zen zuengatik, bere behartsu-izateaz zuek aberats egiteko. 10 Aholku bat ematen dizuet gai honi buruz. Iaz zuek izan zineten lehenengoak, diru-bilketa egiten ez ezik, bai eta horretarako erabakia hartzen ere; on duzue, bada, 11 orain egintza hori azkeneraino eramatea. Honela, hasierako asmo onaren parekoa izanen da egintzaren burutzapena ere, zuen ahalbideen arabera. 12 Izan ere, borondatea duenari eman dezakeena onartzen zaio, ez zaio besterik eskatzen. 13 Arazoa ez da besteak lasai egoteko zuek larri gertatzea, guztien berdintasuna bilatzea baizik. 14 Une honetan, zuek sobera duzuenak haien eskasia konponduko du, eta egunen batean haien ugaritasunak zuen eskasia. Honela, berdintasuna izango da nagusi, 15 Liburu Santuak dioen bezala:\nAsko bildu zuenak ez zuen sobera, ez eta gutxi bildu zuenak ere eskas.\nPaulok bidalitako mandatariak\n16 Eskerrak ematen dizkiot Jainkoari Titoren bihotzean zuenganako nire ardura bera sortu duelako. 17 Nire erregua onartuz ez ezik, bere gogoz ere abiatu da zuengana, inoiz baino arretatsuago. 18 Beste anaia bat ere bidaltzen dizuet berarekin, berrionaren zerbitzuan egin duen lanarengatik eliz elkarte guztiek goraipatzen dutena. 19 Gainera, bera aukeratu dute eliz elkarteek, eskuzabaltasunezko egintza hau burutzeko egiten ari naizen ibilaldian lagun izan dezadan, zerbitzu hau Jaunaren aintzarako eta neure borondate onaren agiritzat hartu baitut neure gain. 20 Horrela, inori ez diot hizpiderik emango horrenbesteko dirutza neure esku daukadalarik. 21 Ongi jokatzen ahalegintzen naiz, Jainkoaren aurrean ez ezik, bai eta gizakien aurrean ere. 22 Beste anaia bat ere bidaltzen dizuet horiekin. Maiz eta era askotan egiaztatu ahal izan dut zeinen arduratsu den, eta orain askoz arretatsuago ageri da zuengan duen konfiantza handiarengatik. 23 Titori dagokionez, neure lagun eta lankide dut zuen arazoetan; beste gure anaia horiek, berriz, eliz elkarteen mandatariak dira eta Kristoren aintza. 24 Agertu, beraz, eliz elkarteen aurrean, egiaz maite dituzuela, eta denek ikusiko dute arrazoi dudala zuengatik harro egoteko.\n1 Fededunen aldeko diru-laguntzari buruz ez duzue nik gehiago idatzi beharrik. 2 Ezaguna dut zuen borondate ona, eta horrek harro ibilarazten nau Mazedoniakoen aurrean: Akaiakoek prestakizunak iaztik eginak dituztela esaten diet, eta zuen arreta bizia bizkorgarri gertatzen da gehienentzat. 3 Anaiak bidaltzen dizkizuet. Ea, bada, nire harrobide hori ez den huts gertatzen gai honetan, eta zuek benetan prest zaudeten, esan dizuedan bezala. 4 Ez dadila gerta, mazedoniarrak nirekin joan eta zuek prestatu gabe aurkituz gero, ni lotsatua gelditzea zuengan jarri dudan konfiantzagatik; lotsa, nirea bai, baina batez ere zuena izango litzateke. 5 Horregatik, beharrezkoa iruditu zait, ni heldu aurretik anaia horiei zuengana joateko eskatzea, zuek agindutako emaitza prestaturik eduki dezaten. Prest egongo delarik, eskuzabaltasunaren adierazgarri izango da, eta ez zimurkeriaz egindako emaitza. 6 Izan kontuan urri ereiten duenak urri biltzen duela, eta oparo ereiten duenak bildu ere oparo biltzen. 7 Eman beza bakoitzak bere kontzientzian erabaki duena, baina ez gogo txarrez eta behartuta bezala, alai ematen duena maite baitu Jainkoak. 8 Eta ahaltsua da Jainkoa, era guztietako dohainak zuei oparo emateko, zeuentzat denetik nahikoa izanik, egintza on guztietarako sobera izan dezazuen, 9 Liburu Santuak dioen bezala:\nEsku betean ematen die behartsuei, haren eskuzabaltasunak betiko dirau.\n10 Ereiteko hazia eta jateko ogia ematen dituen Jainkoak emango dizue hazia, ugarituko du zuek ereindakoa eta oparo gehituko zuen eskuzabaltasunaren emaitzak. 11 Denetan aberats zarete, denetan eskuzabal izateko; horrela, nire bitartez, zuen eskuzabaltasunak Jainkoarentzat esker ona sortuko du. 12 Diru-laguntza hau liturgi zerbitzua bezala da, fededunen beharrak arintzeko ez ezik, askorengan Jainkoarenganako esker ona sortzeko ere balio baitu. 13 Zuen diru-laguntzaren balioa egiaztatzean, Jainkoa goretsiko dute senideek, argi erakutsiko baitiezue Kristoren berrionaren menpeko egin zaretela eta benetan eskuzabala dela haiekin eta denekin duzuen elkartasuna. 14 Era berean, Jainkoak egin dizuen dohain paregabea ikusiz, beren maitasuna erakutsiko dizuete, zuen alde otoitz eginez. 15 Eskerrak Jainkoari, beraren ezin esan ahalako dohain horrengatik.\nPAULO BERE APOSTOLUTZAREN ALDE (10,1--12,21)\nEtsaien salaketei erantzuna\n1 Nik, Paulok, aurrez aurre hain apal eta urrutitik hain zorrotz omen naizen honek, Kristoren otzantasun eta bihozberatasunagatik erregutzen dizuet: 2 ez nazazue, arren, zorrotz jokatzera behartu zeuekin izango nauzuenean, prest bainago gogor aurre egiteko giza irizpidez jokatzen dudala esaten duten horiei. 3 Gizakia naiz, bai, baina ez naiz giza irizpidez ari borrokan. 4 Gure borrokako armak ez dira gizakiarenak, Jainkoarenak baizik, eta hiri-gotorrak ere errausteko indarra dute: argudio faltsuak 5 eta Jainkoaren ezagutzaren aurka altxatzen den harropuzkeria oro errausten ditugu, eta giza arrazoiketa oro Kristoren morrontzapean jartzen, berari obedi diezaion; 6 eta prest gaude edozein desobedientzia zigortzeko, zuen obedientzia bere betera iritsiko denean. 7 Itxurari baizik ez diozue begiratzen. Kristorena dela uste duenak izan beza gogoan bera bezain Kristorena naizela ni ere. 8 Eta neure aginpideaz harro sentitzen banaiz, agian behar baino gehiago, ez naiz lotsatzen; izan ere, zuei fedean hazten laguntzeko, eta ez hondatzeko, eman zidan Jaunak aginpide hau. 9 Ez dizuet eman nahi gutunez bakarrik beldurgarria naizeneko itxura. 10 Zenbaitek dio: <<Gutunak gogorrak eta zorrotzak dira; baina bera itxura kaxkarreko gizona da eta hizlari eskasa>>. 11 Hori dioenak jakin beza, urrutitik eta gutunez naizen bezalakoa izango naizela hurbiletik eta egintzetan ere. 12 Egia esan, ez dut ausardiarik beren buruak goraipatzen dituzten horien pareko edo kidekotzat neure burua emateko. Horrelako horiek zentzu ona galdu dute: lehenengo beren burua hartzen dute neurritzat eta, gero, neurri horrekin balioztatzen dituzte beren buruak. 13 Niri dagokidanez, ez dut neurriz gain harrotu nahi; Jainkoak ezarri didan lan-eremua hartuko dut neurritzat, eta neurri horren muga barruan zaudete zuek ere, korintoarrok. 14 Ez ditut ezarritako neurriaren mugak gainditzen, zuenganaino heldu ez banintz bezala, neu izan bainintzen lehenbizikoa zuei Kristoren berriona eramaten. 15 Ez naiz, bada, neurriz gain ari, besteen lanaz baliatuz. Hau da, ordea, nire itxaropena: zuen sinesmena haziz doan neurrian, nire lanak gero eta fruitu handiagoa ekarriko duela zuen artean, ezarri zaizkidan mugen barruan; 16 badut zuen lurraldeaz harantzago berriona zabaltzeko itxaropena ere, baina besteren mugetan sartu gabe, eta bestek landutakoaz harrotu gabe. 17 Harrotu nahi duena, harro bedi Jaunarengan. 18 Izan ere, ez da onetsia bere burua goratzen duena, Jaunak goratzen duena baizik.\nPaulo eta sasiapostoluak\n1 Zorakeriatxo batzuk barkatuko al dizkidazue! Horixe barkatzen dizkidazuela! 2 Izan ere, Jainkoak bere herriarengatik sentitzen duen jelosiaz nago ni zuengatik jeloskor. Senar bakarrari, Kristori, zauzkatet aginduta eta neskatxa garbi bezala aurkeztu nahi zaituztet berarengana. 3 Baina beldur naiz, sugeak bere maltzurkeriaz Eva engainatu zuen bezala, zuen gogoak ere ez ote diren gaiztotuko, Kristorenganako jarrera zintzo eta garbitik aldenduz. 4 Izan ere, etortzen zaizue norbait, guk predikatu genizuena ez bezalako Jesus predikatuz, edo hartu zenutena ez bezalako espiritua eskainiz, edo sinetsi zenutena ez bezalako berriona hots eginez, eta zuek lasai-lasai onartzen duzue. 5 Hala ere, uste dut ez naizela ezertan superapostolu horiek baino gutxiago. 6 Mintzatzen motela banaiz ere, ez jakintzan, beti eta era guztietara agertu dizuedan bezala. 7 Gaizki egin ote nuen zuek goratzeagatik neure burua beheratzean? Jainkoaren berriona dohainik hots egin nizuelako diot. 8 Zuek zerbitzatu ahal izateko, beste eliz elkarteei kendu behar izan nien neuretzako behar nuena. 9 Eta zuen artean nengoela beharrean gertatu nintzenean, ez nintzen zuetako inorentzat zama izan, Mazedoniatik etorritako senideek eman baitzidaten behar nuena. Nire jokaera hauxe izan zen eta hauxe izango ere da: ezertan nekagarri ez izatea zuentzat. 10 Kristo niregan bizi dela bezain egia da harrobide hori inork ere ez didala kenduko Akaia osoan. 11 Zergatik jokatu dut horrela? Maite ez zaituztedalako ote? Ongi daki Jainkoak zenbat! 12 Horrela egin dut eta egingo ere, ni adina badirela-eta harro dauden horiek aitzakiarik izan ez dezaten. 13 Horrelako horiek sasiapostolu dira, gezurrezko langile, Kristoren apostolu-itxura baino ez dutenak. 14 Eta ez da harritzekoa: Satanasek berak argizko aingeru-itxurak hartzen baditu, 15 ez da handia izango haren zerbitzariek ere salbamenaren zerbitzari-itxurak hartzea. Baina horien azkena egintzen araberakoa izango da.\nPaulok jasandako nekeak\n16 Berriro diotsuet ez nazazuela zorotzat har. Edo bestela, utzidazue niri ere zoro bezala zertxobait harrotzen. 17 Ez dut Jaunak argiturik hitz egiten, zoro batek hitz egingo lukeen bezala baizik, zertaz harrotu badudala jakinik. 18 Asko dira giza arrazoi hutsez harrotzen direnak; zergatik ez ni? 19 Izan ere, zuek, hain zentzudun izanik, gogoz jasaten dituzue zoroak. 20 Denak jasaten dituzue: morroi bihurtzen zaituztetenak, irensten zaituztetenak, lapurreta egiten dizuetenak, beren harrokerian gutxiesten zaituztetenak, masailakoka zarabiltzatenak. 21 Argi dago bigunegi izan naizela! Hori lotsa nirea! Besteak ausartzen direnera --badakit zoro bezala ari naizela-- ni ere ausartuko naiz. 22 Hebertarrak direla? Bai ni ere. Israeldarrak direla? Bai ni ere. Abrahamen jatorrikoak direla? Bai ni ere. 23 Kristoren zerbitzariak direla? Ni gehiago, nahiz zorakeria izan hori esatea. Haiek baino neke gehiago jasan dut, kartzela gehiago, zigorkadak zer esanik ez; hilzorian ere egona naiz hamaika aldiz. 24 Juduen eskuetatik bost aldiz hogeita hemeretzi zigorkada hartua naiz; 25 hiru aldiz makilkatua, behin harrikatua, hiru aldiz hondoratu zen ninderaman itsasontzia, eta gau-egun osoa eman nuen itsasoan galdurik. 26 Zenbat ibilaldi oinez eta zenbat arrisku! Arriskuak ibaietan, arriskuak bidelapurren aldetik, arriskuak neure herrikoen aldetik, arriskuak jentilen aldetik, arriskuak hirietan, arriskuak basamortuan, arriskuak itsasoan, arriskuak gezurrezko senideen artean. 27 Zenbat neke eta lan! Gau asko lorik egin gabe; gose eta egarri; maiz ezer jan gabe, hotzak eta jantzirik gabe. 28 Eta horien guztien gainetik, eguneroko nire buruhaustea: eliz elkarte guztien ardura. 29 Nor gaixotzen da, ni gaixotu gabe? Nor erortzen da, ni erremindu gabe? 30 Harrotu behar badut, neure ahuleziaz harrotuko naiz. 31 Eta ongi daki Jainkoak, Jesus gure Jaunaren Aitak --bedeinkatua bera beti!--, ez diodala gezurrik. 32 Damaskon nengoela, Aretas erregearen gobernariak zaintzaileak ezarri zituen hirian ni harrapatzeko; 33 baina saski batean leihotik eraitsi ninduten harresian behera, eta horrela ihes egin nuen haren eskuetatik.\nPauloren ikuskari eta agerpenak\n1 Harrotu behar badut --ezertarako ez bada ere--, Jaunarengandiko ikuskari eta agerpenetara joko dut. 2 Ezagutzen dut nik kristau bat, orain hamalau urte hirugarren zeruraino eraman zutena --gorputzarekin ala gorputzik gabe ote zen ez dakit, Jainkoak daki--. 3-4 Eta badakit gizon hori paradisura eraman zutela --gorputzarekin ala gorputzik gabe ez dakit, Jainkoak daki--, eta han, gizakiak ezin esan ditzakeen hitzak entzun zituela. 5 Halako gizonaz harrotuko naiz ni; neure buruaz, ordea, ez, neure ahuleziaz ez bada. 6 Harrotuko banintz, hala ere, ez litzateke burugabekeria izango, egia hutsa esango nuke eta; baina bego horretan, inork niregan ikusten edo entzuten duenak adierazten duena baino handiagotzat har ez nazan, 7 aparteko goi-agerpenak izan ditudala eta. Horiek direla-eta neure burua den baino handiagotzat jo ez dezadan, oinaze bat emana izan zait, haragian sartutako eztena bailitzan, harro ez nadin jo eta jo ari zaidan Satanasen ordezkaria. 8 Hiru aldiz eskatu diot Jaunari, ken dezala hori niregandik, 9 baina berak esan dit: <<Nahikoa duzu nire laguntza, nire indarra ahulezian agertzen baita bete-betean>>. Gustura harrotuko naiz, beraz, neure ahuleziaz, Kristoren indarra niregan ager dadin. 10 Horregatik, pozik nabil Kristorengatik jasaten ditudan ahulezia, laido, beharrizan, erasoaldi eta estualdietan. Ahul naizenean, orduan bainaiz indartsu.\nKorintoarrak direla-eta Paulo kezkatan\n11 Zoro bezala mintzatu naiz, baina zeuek behartu nauzue; izan ere, zeuek atera behar zenuten nire alde, zeren, ezer ez naizen arren, ez bainaiz ezertan superapostolu horiek baino gutxiago. 12 Apostolu naizela adierazten duten seinaleak, zuen artean eramanpen handiz burutu nuen lanean agertu ziren argi: mirariak eta egintza ahaltsu eta harrigarriak. 13 Zertan izan zarete beste eliz elkarteak baino gutxiago, nik zuen kontura bizi nahi ez izatean baizik? Barka, mesedez, bidegabekeria hau! 14 Prest nago hirugarren aldiz zuengana joateko, eta oraingo honetan ere ez natzaizue nekagarri izango. Ez nabil zuen ondasunen bila, zuen bila baizik. Izan ere, ez dute seme-alabek aurreratzen gurasoentzat, gurasoek seme-alabentzat baizik. 15 Nik ere oso gustura emango dut dudan eta naizen guztia zuengatik. Badirudi, hala ere, zenbat eta gehiago nik zuek maite izan, hainbat eta gutxiago maite nauzuela zuek ni. 16 Norbaitek esan dezake egia dela ez natzaizuela nekagarri gertatu, baina, begi argikoa naizenez, engainuz harrapatu zaituztedala. 17 Hara zenbat lagun bidali izan dizuedan: horietako zeinez baliatu naiz zuek ustiatzeko? 18 Titori eskatu nion joateko, eta berarekin beste anaia hura bidali nuen. Titok ustiatu ote zaituzte? Ez al dugu biok espiritu berarekin jokatu? Ez al gara bide beretik ibili? 19 Honezkero, neure burua zuen aurrean zuritzen ari naizela uste izango duzue. Baina ez! Kristau bezala eta Jainkoaren aurrean mintzo natzaizue, eta guztia, maiteok, zuei fedean hazten laguntzeko da. 20 Izan ere, beldur naiz, zuengana joango naizenean, ez ote zaituztedan nik nahi bezala aurkituko eta ez ote nauzuen zuek ere nahi ez zenuketen bezala aurkituko. Beldur naiz ez ote diren zuen artean eztabaidak, bekaizkeriak, haserreak, norgehiagokeriak, gaizki-esateak, esamesak, handikeriak eta nahaspilak izango. 21 Beldur naiz, hurrengo zuengana joatean, neure Jainkoak ez ote nauen berriro ere atsekabetuko zuen aurrean, eta bekatu egin duten askorengatik ez ote dudan negar egin behar izango, beren jokabide lizun eta biziotsua aldatu ez dutelako.\n1 Oraingo honekin hirugarren aldia da zuengana noana. Auzi oro bi edo hiru lekukoren aitorpenaz erabakiko da. 2 Neure bigarren ikustaldian esan nizuena bera esaten diet orain, urruti nagoela, bekatari zaharrei eta beste guztiei: joango naizenean, ez naizela bai-bainaka ibiliko. 3 Kristo nire ahoz mintzo ote den egiaztatu nahian zabiltzatenok, hori izango duzue froga. Kristo, izan ere, ez da ahula zuekin; indartsu agertzen da zuen artean. 4 Egia da ahul bezala gurutziltzatu zutela; baina orain bizirik dago Jainkoaren ahalmenaz. Ni ere haren ahulezian partaide naiz, baina berarekin batera bizi naiz, eta Jainkoaren ahalmenaz jokatuko dut zuekin. 5 Aztertu zeuen barrua ea sinesmenean zaudeten, aztertu serioski. Ez al zarete ohartzen Jesu Kristo zuengan bizi dela? Orduan, eskas atera duzue azterketan. 6 Aitortuko al duzue behintzat nik ez dudala eskas atera! 7 Jainkoari hauxe eskatzen diot: ez dezazuela inolako okerrik egin; niri ez dit axola ni zuzen nengoen ala ez frogatzea, zuek ongi egitea baizik, nahiz eta ni toki txarrean gelditu. 8 Izan ere, ezertarako ahalmenik badut, egiaren alde ari izateko da, ez egiaren aurka. 9 Zuek indartsu izanez gero, ni pozik nago, ahula izan arren. Hau da Jainkoari eskatzen diodana: zuek bete-beteko izatea. 10 Horregatik, zuengandik urruti nagoelarik idazten dizuet, gero, zuekin egongo naizenean, zorrotz ari izan beharrik izan ez dezadan, zuek fedean hazarazteko, eta ez hondatzeko, Jaunak eman didan aginpidearekin.\n11 Azkenik, senideok, poz zaitezte, saiatu bete-beteak izaten eta izan adore. Bizi zaitezte elkar ongi hartuz eta bakean. Eta maitasunaren eta bakearen Jainkoa zuekin izango da. 12 Agur ezazue elkar besarkada santuaz. Fededun guztiek agurtzen zaituztete. 13 Jesu Kristo gure Jaunaren grazia, Jainkoaren maitasuna eta Espiritu Santuaren elkartasuna izan bitez zuekin guztiokin. \_z\nOrrialdearen azken aldaketa: 2 ekaina 2021, 21:03.


Fernando Velazquez konposatzaile getxoztarrak Goya saria eskuratu du | Amarauna | EiTB\nFernando Velazquez konposatzaile getxoztarrak Goya saria eskuratu du\nFernando Velazquez konposatzaile getxoztarra pozik, Goya eskuetan\nJatorrizko musika onenaren Goya saria eskuratu du, Jose Antonio Bayonak zuzendutako A monster calls filmari jarritako musikagatik. Lehen Goya saria du, aurrez hirutan izendatuta egon eta gero.\nGoya saria jaso eta biharamunean hitz egin dugu Euskadi Irratiko 'Amarauna' saioan Fernando Velazquez konposatzaile getxoztarrarekin. Oso pozik, berak ezezik, Juan Antonio Bayonak zuzenduriko A monster calls filmak 9 sari eskuratu dituelako.\nGetxoztarra da Velazquez, eta bere herriko musika eskola izan dugu gogoan saria jaso duenean; baita Euskadiko Orquestra sinfoniakoa eta Donostiako orfeoia, haiekin grabatu zituen eta filmeko doinuak.\nLaugarrenez izendatu du Velazquez Goya sarietarak. Aurrez, El orfanato, Lo imposible eta Ocho apellidos vascos filmengatik izendatu zuten, baina oraingoa bai, saria eskuratu du.\nFernando Velazquezek 27 film luzetarako soinu bandak egin ditu azkeneko 10 urteetan. Telebistarako ere egin du lan, orkestra zuzendaria ere bada eta biolonjole aritu da hainbat orkestratan. Zinemarako egindako hainbat lanez osatutako diskoa ere aurkeztu zuen orain gutxi: Concert suits, music for films.


Egunean hirutan urratuta | Gizartea | Berria\nEgunean hirutan urratuta\nUrte batean %66,7 ugaritu dira Hizkuntz Eskubideen Behatokiak bilduriko kexak. Orotara 1.299 intzidentzia jaso zituen iaz. Herritarrak Jaurlaritzari eta Nafarroako Gobernuari kexatu zaizkie gehien\nGarbiñe Petriati eta Agurne Gaubeka Behatokiko kideak, atzo, Bilbon egindako agerraldian. ARITZ LOIOLA / FOKU Tamaina handiagoan ikusi\nHizkuntz Eskubideen Behatokiak egina zuen ohartarazpena ekainerako: pandemiaren ondorioz ugaritzen ari zirela hizkuntza eskubideen urraketak, eta, horiekin lotuta, baita Behatokiari jakinarazitako kexak ere. Atzo goizean emandako datuek berretsi baino ez dute egin uda hasieran iragarri zutena: aitzineko urtearekin alderatuta, %66,7 igo ziren hizkuntza eskubideak urratzearekin loturiko kexak 2020an.\nGuztira 1.299 intzidentzia jaso zituen iaz Hizkuntz Eskubideen Behatokiak, Akuilari aplikazioaren eta Euskararen Telefonoaren bidez. Horien artean 1.148 izan ziren urraketengatiko kexuak: hau da, egunean hiru hizkuntza eskubide urraketa baino gehiago erregistratu zituen iaz Behatokiak. Gainontzekoak zoriontzeak (36), iradokizunak (23) kontsultak (18) eta bertzelakoak (4) izan ziren.\nAskotarikoak dira Behatokiak jaso dituen eskubide urraketak, baina, azken urteotan bezala, erakunde zehatz batzuei loturikoak nagusitu dira. Arlo publikoan, erraterako, Eusko Jaurlaritzak eta Nafarroako Gobernuak jaso dituzte kexen erdiak: 243 jaso ditu Eusko Jaurlaritzak, eta 114, berriz, Nafarroako Gobernuak —guztira 741 kexa zegozkion arlo publikoari—. Arlo pribatuan, berriz, merkataritza handian, elikaduran eta ostalaritzan erregistratu dituzte gehien: 78 kexa, orotara.\nGarbiñe Petriati Behatokiko teknikariak atzo datuen berri emateko Bilbon egindako agerraldian zehaztu zuenez, dena den, arrakala dago errealitatearen eta datuen artean: «Kopuru hau errealitatearen lagin bat baino ez da; izan ere, jakin badakigu herritar askok zerbitzuak euskaraz eskatzeko erreparoa izan dutela, egoera berezia zela pentsatuaz edo atzerapenen edo bestelako albo kalteen beldur». Hain justu, Behatokiko kideek pandemiarekin lotu dute kexen gorakada, eta garrantzitsutzat jo dute horri erreparatzea: «Gure hizkuntzaren etorkizuna aztertzeko, beharrezkoa da aurreko urtea bezalako une erabakigarrietan hizkuntza eskubideekin zer gertatzen den ongi aztertzea», azaldu zuen atzo Agurne Gaubeka Behatokiko zuzendariak.\nOsasungintzan nabaritu da kaltea, erraterako: arlo horrekin erlazionaturiko 137 kexa jaso zituen Behatokiak iaz. Pandemiarekin loturikoak izan dira anitz, Petriatiren hitzetan: «Eguneroko aldaketa, kontratazio zein bestelako neurriek herritarrek euskara lasai erabili ahal izatea baldintzatu dute». Azaldu duenez, langileen eta unitateen antolaketan aldaketak gertatu dira, eta horrek eragina izan du kontratazio berrietan ezartzen diren irizpide edo lehentasunetan: «Eta, nola ez, hizkuntzarena ez da inon lehentasuna izan». Herritarren osasunean ere eragina izan du horrek, Behatokiko kideen arabera.\nIzan dira arlo gehiago ere, ordea. Administrazio publikoan, erraterako, anitz izan dira arretarik euskaraz jaso ez dutenak, eta gaztelera edo frantses hutseko idazkiak ugaritu egin dira, Gaubekaren hitzetan. Hezkuntzan, irakaskuntza presentziala eteteak eragindako kalteak nabarmendu dituzte, baita zenbait kasutan euskarazko jakinarazpen eta azalpenak beranduago iritsi izana ere. Foruzain, ertzain, Espainiako eta Frantziako polizia eta udaltzainek ere jaso dituzte kexuak. Gaubekak nabarmendu du, gainera, alarma egoerak eta ezarritako neurriek eta debekuek «asko baldintzatu» dutela herritarrek haien hizkuntza eskubideen errespetua «lasaitasunez eskatzea». Arlo sozioekonomikoan, azkenik, Behatokiak salatu du ez dela bezeroen euskarazko arreta bermatu: «Informazio eta ohar gehienak gazteleraz jarri dituzte, eta hainbat kate komertzialek ez dituzte beharrezko neurriak hartu sare sozialetan zein webguneetan euskarazko informazioa bermatzeko». Gaubekak zerbitzuaren kalitatearekin lotu du hori: «Herritarren oinarrizko eskubideak behar bezala kontuan ez izatetik harago, euskarazko arreta eta informazioa ez bermatzea ematen den zerbitzuaren kalitatearekin erabat lotua dago».\nBehatokiko zuzendariaren ustez, ordea, horrek ez luke hala behar: «Herritarrek osasun egoera larriak zein arazo sozioekonomikoak dituztenean, laguntza baliabideak edo zerbitzuarekiko informazioa euskaraz jaso ahal izateak herritarrekiko enpatia eta zaintza erakusten ditu». Hala gertatu ez denez, erakundeei eskatu diete herritarren hizkuntza eskubideak «oinarrizko balio gisa» aintzat har ditzatela.


Gazteria - Conseil des élus - Conseil de développement du Pays Basque\n> Gazte arloko misioa\n2009az geroztik, Euskal Herriko garapen Kontseiluak, Ipar Euskal Herriko lurralde Kontratuaren baitan, buru belarri sartu da gazteriaren alorreko lanetan, gure lurraldean gazteekin lanean ari diren eragile ugari mobilizatuz. « Gazteria misioa »ri esker, gazteei eman behar zaizkien erantzunak argiago ditugu, baita erakunde eta profesionalekin eraman genitzakeen ekintzak ere.\n2013ko otsailaren 13an, Jean-Baptiste Etcheto, garapen Kontseiluburuak, Lysiann Brao gazteria misioaren kargudunak eta lantaldeko kideen ordezkariek (Pantxoa Bimboire, Claire Cellan, Frédérique Harivongs, Paxkal Indo) " Gazteriak Ipar Euskal Herrian : nolako etorkizuna partekatu ?" iritziaren ondorioak aurkeztu zituzten. Iritzi hau « Gazteria misioa »ren 4 urtetako lanaren fruitua da. Ipar Euskal Herriko gazteriarentzat 5 auzi nagusi identifikatu ditu, eta 14 gomendio egin.\nIpar Euskal Herriko gazteriari buruzko film bat ere egina izan da, egoera eta profil desberdinetako gazteen hitza biltzeko, lurraldearekin duten harremanaz, beren egitasmoez, eguneroko arazoez, igurikatzen eta amesten dutenaz…\n29 gazteren lekukotasunak biltzen dituen film hau Baionako Atalante zinema aretoan erakutsi zen estreinakoz 2013ko apirilaren 19an ostiralez.\nFilm hau elkarte eta kolektibitateen eskura dago, gazteen etorkizunari buruzko auzia lantzen segitzeko.\nGazte arloko misioari buruzko informazio gehiago ukaiteko\nMisioaren aurkezpen orokorraren oharra jeitsi ezazue (frantsesezko dokumentua)


Bidasoan ekiteko bekak\nSareak eta lankidetzak\nEnpresak sortzea eta Ekintzailetza\nBerrikuntza eta enpresa-lehiakortasuna\nBidasoko Behategia Bidasoaldeko hiri-behatokia\nEl Espazio Etorkizuna duten lanbideak\nIdeiak Bizirik Ekintzaileen komunitatea\nConnect Bidasoa Sud Pays Basque\nIrun Ekintzan Desarrollo económico y creación del empleo sostenible\nHondarribia Abian Plan de empleo y desarrollo económico\nPatzuergoa Bidasoa-Txingudi mugaz gaindiko Patzuergoa\nTurismoa Denetik pixka bat asko da\nVisit Hondarribia-Irun Community of Bidasoa\nPertsona onuradunen zerrenda\n10 eguneko epean, onuradunek bankukontuaren zenbakia bidali beharko dute, han ordainduko zaie hilero esleitu den zenbatekoa eta baita 2018ko Deialdia eta oinarriak baldintza eta obligazioetan onartzen dutela adierazten duen dokumentua ere (honi erantsita doa IV. Eranskinean).\nBidasoa bizirikek “Bidasoan ekiteko bekak” programa jarri du abian, Ekintzaile-espiritua sustatzeko, talentua, berrikuntza eta sormena aldatzeko palanka gisa bultzatuz. Programa berri honekin, ekiteko motibazioak sendotu eta ekimen ekintzaile berritzaileak lagundu nahi dira, negozio-ideia definitzeko eta ekintzailetza eta berrikuntza soziala garatzeko prozesuan.\nBeka-programa bat da, eta hileko zenbateko ekonomikoaz gainera, Bidasoa bizirikeko coworking gunean postu bat ere ematen da kosturik gabe, wifi sarera libre sartzeko eta bilera-aretoa erabiltzeko aukerarekin eta, halaber, laguntza teknikoa jasotzeko eta ekintzailetzaren ekosisteman sartzeko aukerarekin.\nZer onura dakartza?\nEmandako bekaren zenbateko ekonomikoa.\nToki bat dohainik erabiltzea ingurune kolaboratibo eta berritzaile ireki batean lan egiteko, teknologia berriekin ekipatutako bilera-aretoak, prestakuntza-aretoak eta abar ere erabiltzeko aukerarekin.\nEkintzailetzan eta enpresak sortzen eta administrazio-zerbitzuan espezialistak diren teknikarien laguntza iraunkorra jasotzeko aukera.\nEkintzailetzako ekosisteman sartzeko aukera.\nAdinez nagusia izan behar da.\nIrunen/Hondarribian erroldatuta egotea.\nKonpromisoa hartzea Irunen edo Hondarribian enpresa bat sortzeko ekimen bat garatzeko.\nEJZn alta emanda ez egotea.\nBekaren zenbatekoa eta iraunaldia\nZenbateko maximoa pertsona onuradun bakoitzeko: 1.950 euro.\nZenbateko maximoa hilean: 325 euro.\nEkiteko nahia duten, negozio bat abian jartzeko ekimen berritzaile bat esploratu nahi duten pertsonentzat.\nEkintzailetza-konpromisoaren dokumentua: Lan-programaren proposamena (eskatutako tutoretza, jarduerak, helburuak eta aurreikusitako egutegia).\n2018ko uztailetik irailera.\nAutoenplegua eta Ekintzailetza\nT. 943 509 600\nHendaia, 8 - Palacio Ducoureau\n20301 Irun • Gipuzkoa\nIkus Google Maps\nCopyright © 2019 Bidasoa Bizirik. Eskubide guztiak erreserbatuak\nHendaia, 8 - Ducoureau Jauregia 20301 Irun (Gipuzkoa)\nTel.: +34 943 509 600 - Fax.: +34 943 509 608 - bidasoa-activa@bidasoa-activa.com